open-index/open-wikipedia-markdown huggingface dataset:
মেধা যোধ

**মেধা যোধ** (ইংৰাজী: Medha Yodh; ৩১ জুলাই ১৯২৭ - ১১ জুলাই ২০০৭) এগৰাকী ভাৰতীয় আৰু ভাৰতীয় আমেৰিকান ভাৰতনাট্যম নৃত্যশিল্পী আৰু লছ এঞ্জেলছৰ কেলিফৰ্ণিয়া বিশ্ববিদ্যালয়ৰ ধ্ৰুপদী ভাৰতীয় নৃত্যৰ শিক্ষক আছিল। তঞ্জোৰ বালাসৰস্বতীৰ শিষ্য হিচাপে তেওঁ গৰবাৰ ওপৰত এখন তথ্যচিত্ৰ নিৰ্মাণ কৰিছিল।

## প্ৰাৰম্ভিক জীৱন
১৯২৭ চনৰ ৩১ জুলাইত বৰ্তমানৰ গুজৰাট ৰাজ্যৰ আহমেদাবাদ চহৰত মেধা যোধৰ জন্ম হৈছিল। মেধা যোধৰ বয়স পাঁচ বছৰ হোৱাৰ আগৰ পৰাই নাচিবলৈ আৰম্ভ কৰিছিল। তেওঁ ভাৰতৰ অন্যতম পৰিচিত ধ্ৰুপদী নৃত্য ভাৰতনাট্যমৰ প্ৰতি জীৱনৰ আৰম্ভণিতে আকৰ্ষিত হৈছিল।

নৃত্যৰ প্ৰতি আগ্ৰহ থকাৰ পিছতো মেধা যোধে শিক্ষা জীৱনত বিজ্ঞানৰ ওপৰত প্ৰচণ্ডভাৱে মনোনিৱেশ কৰিছিল। যোধে বম্বে বিশ্ববিদ্যালয়ৰ পৰা বিজ্ঞান শাখাত স্নাতক ডিগ্ৰী অৰ্জন কৰে। তাৰ পিছত তেওঁ শিক্ষা অব্যাহত ৰাখে আৰু কেলিফৰ্ণিয়াৰ ষ্টেনফৰ্ড বিশ্ববিদ্যালয়ৰ পৰা স্নাতকোত্তৰ ডিগ্ৰী অৰ্জন কৰে। পিছত মেধা যোধে ১৯৮৪ চনত লছ এঞ্জেলছ টাইমছৰ সৈতে হোৱা এক সাক্ষাৎকাৰত এগৰাকী নৃত্য শিক্ষয়িত্ৰীৰ বাবে তেওঁৰ অস্বাভাৱিক শৈক্ষিক পটভূমিৰ বিষয়ে বুজাই দিছিল, “মোৰ প্ৰকৃত ব্ৰাহ্মণ পটভূমি আছে। মই ব্ৰিটিছ ভাৰতত ডাঙৰ-দীঘল হৈছো, আৰু মোৰ পৰা আশা কৰা হৈছিল যে মই কলা শিকিম, দেশ-বিদেশ ভ্ৰমণ কৰিবলৈ মই বিজ্ঞান পঢ়িবলৈ ললোঁ”।

মেধা যোধে সৰুকালত ভাৰতৰ বাহিৰত বহু পৰিমাণে ভ্ৰমণ কৰিছিল। তেওঁৰ ভ্ৰমণ অভিজ্ঞতাই তেওঁক আধুনিক আৰু বিশ্ব শৈলীৰ নৃত্যৰ বিভিন্ন ৰূপৰ সৈতে পৰিচিত কৰাইছিল। শেষত কানেকটিকাট ভ্ৰমণৰ সময়ত যোধ সেই সময়ৰ অন্যতম গুৰুত্বপূৰ্ণ ভাৰতীয় নৃত্যশিল্পী তঞ্জোৰ বালাসৰস্বতীৰ ছাত্ৰী হয়। তেওঁ আজীৱন বালাসৰস্বতীৰ ছাত্ৰী আৰু শিষ্যা হৈ পৰিছিল।

বিদেশ ভ্ৰমণৰ সময়ত তেওঁ ছুইডেনৰ এজন চিকিৎসা বিজ্ঞানৰ ছাত্ৰ কাৰ্ল ভন এচেনক (Carl von Essen) লগ পাইছিল আৰু তেওঁলোক বিবাহ পাশত আবদ্ধ হৈছিল। পৰবৰ্তী সময়ত দম্পতীহালৰ বিবাহ বিচ্ছেদ হয়।

## কেৰিয়াৰ
১৯৭৬ চনত মেধা যোধ লছ এঞ্জেলছৰ কেলিফৰ্ণিয়া বিশ্ববিদ্যালয়ত অধ্যাপক সদস্য হিচাপে যোগদান কৰে আৰু বালাসৰস্বতীৰ মূল্যবোধ আৰু নৃত্য শৈলী শিকোৱাত মনোনিৱেশ কৰে। ১৯৯৪ চনলৈকে তেওঁ কেলিফৰ্ণিয়া বিশ্ববিদ্যালয়ত অধ্যপনা কৰে আৰু তাৰপৰা অৱসৰ গ্ৰহণ কৰে। অৱসৰৰ পিছতো তেওঁ ডান্স কেলিডস্কোপ ছিৰিজকে ধৰি কেলিফৰ্ণিয়া বিশ্ববিদ্যালয়ৰ কেইবাটাও সংস্থাৰ উপদেষ্টা হিচাপে কাম কৰি থাকিল।

১৯৮৭ চনত মেধা যোধে এখন শৈক্ষিকভাৱে সমাদৃত তথ্যচিত্ৰ নিৰ্মাণ কৰে। *গৰবা-ৰাস: এ গ্লিম্পছ ইনটু গুজৰাটী কালচাৰ* (Garba-Ras: A Glimpse Into Gujarati Culture) শীৰ্ষক ছবিখনে গৰবা নামৰ পৰম্পৰাগত গুজৰাটী নৃত্যৰ ওপৰত গুৰুত্ব আৰোপ কৰিছিল।

অৱসৰৰ পিছতো যোধে সমগ্ৰ কেলিফৰ্ণিয়াতে নৃত্য প্ৰদৰ্শন কৰি থাকিল। ২০০০ চনত চাণ্টা মনিকাৰ হাইৱেজ পাৰফৰমেন্স স্পেচত অনুষ্ঠিত হোৱা "স্পিৰিট ডান্সেছ" ধাৰাবাহিকত প্ৰদৰ্শন কৰা তেওঁৰ নৃত্য-অভিনয়ৰ সম্পৰ্কে সংবাদ পত্ৰত এটা লেখা প্ৰকাশিত হৈছিল। লেখাটোত তেওঁৰ নৃত্য শৈলীক ভূয়সী প্ৰসংশা কৰা হৈছিল।

২০০২ চনলৈকে মেধা যোধে ব্যক্তিগতভাৱে অধ্যাপনা কৰি থাকিল আৰু তাৰ পিছত তেওঁ অকলেণ্ডৰ পৰা কেলিফৰ্ণিয়াৰ ছান ডিয়েগোলৈ গুচি যায়।

২০০৭ চনৰ ১১ জুলাইত ছান ডিয়েগোত বাস কৰা কন্যা কমল মুইলেনবাৰ্গৰ ঘৰত স্বাস্থ্যৰ অৱনতি ঘটাৰ বাবে মেধা যোধৰ মৃত্যু হয়। মৃত্যুৰ সময়ত মেধাৰ বয়স আছিল ৭৯ বছৰ। ইহসংসাৰত মেধাই দুগৰাকী কন্যা কমল আৰু নীলা ভন এচেন আৰু দুগৰাকী নাতিনীক এৰি থৈ যায়। ১৯৯৭ চনত এৰিক ভন এচেন নামৰ তেওঁৰ এজন জাজ বেছিষ্ট পুত্ৰৰ মৃত্যু হয়।

## তথ্য সংগ্ৰহ

শ্ৰেণী:ভাৰতীয় নাৰী
শ্ৰেণী:ভাৰতীয় নৃত্যশিল্পী
তুলসী কুমাৰ

**তুলসী কুমাৰ দুয়া** (), সকলোৰে বাবে তুলসী কুমাৰ নামেৰে পৰিচিত, এগৰাকী ভাৰতীয় প্লেবেক গায়িকা, ৰেডিঅ' জকী, সংগীতজ্ঞ আৰু বলীউড উদ্যোগৰ অভিনেত্ৰী। গায়ক হিচাপেও কাম কৰা টি ছিৰিজৰ প্ৰাক্তন স্বত্বাধিকাৰী গুলচন কুমাৰ আৰু তেওঁৰ পত্নী সুদেশ কুমাৰীৰ ঘৰত তেওঁ জন্মগ্ৰহণ কৰিছিল। ইয়াৰ উপৰিও তেওঁ চলচ্চিত্ৰ প্ৰযোজক ভূষণ কুমাৰ আৰু অভিনেত্ৰী খুষালী কুমাৰৰ ভগ্নী। তেওঁ ৰেকৰ্ড লেবেল টি-ছিৰিজৰ মালিকানাধীন ইউটিউব চেনেল *কিডছ হাট*ৰ মালিক, য'ত নাৰ্চাৰী ৰাইম আৰু সাধুকথাকে ধৰি শিশুৰ বিষয়বস্তু প্ৰদৰ্শিত কৰা হয়।
## ব্যক্তিগত জীৱন
এক পাঞ্জাবী হিন্দু পৰিয়ালত, ব্যৱসায়ী তথা টি-ছিৰিজৰ প্ৰতিষ্ঠাপক গুলচন কুমাৰ আৰু তেওঁৰ পত্নী সুদেশ কুমাৰীৰ ঘৰত তুলসী কুমাৰ দুয়া নামেৰে তেওঁ জন্মগ্ৰহণ কৰিছিল। দিব্য খোছলা কুমাৰ তুলসীৰ ভনীয়েক। 

২০১৫ চনত নেপালত ব্যৱসায়ী হিতেশ ৰালহানক তুলসীয়ে বিয়া কৰায়। এই দম্পতীহালৰ এটা পুত্ৰ আছে, যাৰ জন্ম হৈছিল ২০১৭ চনত।
## কেৰিয়াৰ
২০০৯ চনত তেওঁৰ প্ৰথম এলবাম *লাভ হো জায়ে* মুক্তি পায়। এলবামটোৰ লগতে তুলসী কুমাৰে টাইটেল ট্ৰেকটোৰ মিউজিক ভিডিঅ’ও নিৰ্মাণ কৰে আৰু অভিনয় কৰে। *পাঠশালা* চিনেমাৰ "মুঝে তেৰী", নীৰজ শ্ৰীধৰৰ সৈতে বিলু ছবিৰ "লাভ মেৰা হিট" আৰু *ওৱান্স আপন এ টাইম ইন মুম্বাই* ছবিৰ "টুম জো আয়ে" গীত গাইছিল।

২০১৫ চনত "মেইনু ইছক দা লগা ৰোগ" শীৰ্ষক জনপ্ৰিয় গীতটি গাইছিল, যাৰ জৰিয়তে তেওঁৰ ভগ্নী খুশালীয়ে ৰূপালী পৰ্দাত আত্মপ্ৰকাশ কৰিছিল। *দিল হায় কে মান্তা নাহিন* চিনেমাৰ মূল গীতটোৰ পৰা পুনৰ সৃষ্টি কৰা ই এক সংস্কৰণ।

কুমাৰে গাইছিল "সোচ না সাকে", "সনম ৰে", "নাচাংগে শাৰী ৰাত", "ইছক দি লট", "ছালামত", "দেখ লেনা", "ৱাজাহ তুম হো", "দিল কে পাছ" আৰু "দিল মেঁ চুপা লুংগা" ২০১৬ চনত আৰু তেওঁ গুৰু ৰন্ধাৱাৰ সৈতে ২০১৯ চনত এন্নী সোণীতো তেওঁ কাম কৰিছিল।

২০২০ চনত ক'ভিড লকডাউনৰ সময়ত *তেৰে নাল*ত দৰ্শন ৰাভালৰ সৈতে সহযোগিতা কৰি, *নাম*ত মিলিন্দ গাবাৰ সৈতে সহযোগিতা কৰি তেওঁ কেইবাটাও গীত মুকলি কৰে। টি-ছিৰিজৰ অফিচিয়েল ইউটিউব চেনেলত মুক্তি পোৱা তেওঁৰ ব্লকবাষ্টাৰ একক গীত "তনহাই"য়ে ইউটিউবত ১১ কোটিৰো অধিক ভিউজ লাভ কৰিছে।

২০২১ চনত তুলসী কুমাৰে জুবিন নৌতিয়ালৰ সৈতে গোৱা একক গীত "পেহলে পিয়াৰ কা পেহলা ঘাম" মুকলি কৰে। মিউজিক ভিডিঅ’টোত পাৰ্থ সামথান আৰু তেওঁৰ ভগ্নী খুশালীক দেখা গৈছে। ২০২১ চনৰ ফেব্ৰুৱাৰী মাহত নৌতিয়ালৰ সৈতে "মেইন জিছ দিন ভুলা দুন" এটি নতুন গীত মুকলি কৰে য'ত হিমাংশ কোহলী আৰু স্নেহা নমানন্দীক অভিনয় কৰা হয়।

২০২১ চনৰ ফেব্ৰুৱাৰী মাহত *ইণ্ডি হাই হাম*ৰ ছিজন ২ৰ আয়োজন কৰা দেখা গৈছিল।

পিছলৈ তেওঁ দৰ্শন ৰাভালৰ সৈতে গোৱা তেওঁৰ ব্লকবাষ্টাৰ ৰোমান্টিক হিট *ইজ কাদৰ* মুক্তি দিয়ে আৰু মিউজিক ভিডিঅ'টোত তেওঁলোক দুয়োজনকে অভিনয় কৰোৱা হৈছে।

২০২১ চনৰ ৩০ জুনত কুমাৰ আৰু নৌতিয়ালৰ এমাজন প্ৰাইম মিক্সটেপ ছিজন ৩ আউট হৈছিল। মিক্সটেপত থকা গীত আছিল তেৰা চেহৰা আৰু জন মেৰী

২০২১ চনৰ ৫ অক্টোবৰত দৰ্শন ৰাভাল আৰু তুলসী কুমাৰৰ “শাদীৱালা চং’’ *তেৰা নাম* মুক্তি লাভ কৰে। এই যুটীৰ এইটো তৃতীয় সহযোগিতাপূৰ্ণ অৱদান। গীতটোৱে ৯ মিলিয়নতকৈ বেছি দৰ্শন লাভ কৰিছিল আৰু মুক্তিৰ ২৪ ঘণ্টাৰ ভিতৰতে ইউটিউব গ্ল’বেল চাৰ্টৰ স্থানত ট্ৰেণ্ডিং কৰিছিল। অনুৰাগীসকলে এই গীতটিলৈ অপৰিসীম আগ্ৰহ দেখুৱাইছে।

## তথ্য সূত্ৰ

শ্ৰেণী:ভাৰতীয় নাৰী
শ্ৰেণী:ভাৰতীয় মহিলা কণ্ঠশিল্পী
শ্ৰেণী:ভাৰতীয় ইউটিউবাৰ
সুজাতা মোহন

**সুজাথা মোহন** এগৰাকী ভাৰতীয় নেপথ্য গায়িকা, যি মালয়ালম, তামিল আৰু তেলুগু চিনেমাত গীত গাই জনপ্ৰিয় হৈ পৰিছে। কানাড়া, বদাগা, হিন্দী আৰু মাৰাঠী আৰু অন্য ভাষাৰ চিনেমাৰ বাবেও তেওঁ গীত গাইছে। ২০২১ চনলৈকে তেওঁ ১০,০০০ তকৈ অধিক গীত ৰেকৰ্ডিং কৰিছিল।
## ব্যক্তিগত জীৱন
সুজাথা মোহন ভাৰতে স্বাধীনতা লাভ কৰাৰ পিছত পূৰ্বৰ ট্ৰাভাংকুৰ–কোচিন ৰাজ্যৰ প্ৰথম মুখ্যমন্ত্ৰী পৰাভূৰ টি কে নাৰায়ণ পিল্লাইৰ নাতিনী। তেওঁৰ পিতৃ প্ৰয়াত ডাঃ বিজয়েন্দ্ৰ সুজাথাৰ দুবছৰ বয়সতে মৃত্যু হয়। তেওঁ এৰ্নাকুলামৰ ছেইণ্ট টেৰেছা কলেজৰ পৰা অৰ্থনীতি বিষয়ত স্নাতক ডিগ্ৰী লাভ কৰে। ১৯৮১ চনৰ ৯ মে'ত ড° ভি কৃষ্ণ মোহনৰ সৈতে তেওঁৰ বিবাহ হয়। তেওঁৰ একমাত্ৰ কন্যা শ্বেতা মোহনও এগৰাকী গায়িকা। ৰাধিকা থিলক আৰু জি বেনুগোপাল তেওঁৰ খুলশালীয়েক।
## কৰ্মজীৱন
সত্তৰৰ দশকত পঢ়াশালিত থকা কালতেই *বেবী সুজাথা* নামেৰে সুজাথাই খ্যাতি লাভ কৰিছিল; তেওঁ নিয়মিতভাৱে সমগ্ৰ বিশ্বতে কে জে য়েছুডাছৰ সৈতে তেওঁৰ মঞ্চ শ্ব’ত গান গাইছিল। ষষ্ঠ শ্ৰেণীত পঢ়ি থাকোঁতে তেওঁৰ প্ৰথম গীত "কান্নেজুথী পট্টুথ'ট্টু" ৰেকৰ্ডিং কৰা হৈছিল। ১৯৭৫ চনৰ মালয়ালম চিনেমা *টুৰিষ্ট বাংলো*ৰ বাবে এম কে অৰ্জুনে ৰচনা কৰিছিল এই গীতটো। শ্যামৰ বাবে *কামম ক্ৰোধম মহম* আৰু সলিল চৌধুৰীৰ তত্ত্বাৱধানত  *অপৰাধী* ছবিৰ বাবে গীত ৰেকৰ্ডিং কৰিছিল। এই সময়ছোৱাত সুৰকাৰ এম জি ৰাধাকৃষ্ণনে তেওঁক বহুতো চলচ্চিত্ৰৰ বাহিৰৰ গীত ৰেকৰ্ডিং কৰিবলৈ বাধ্য কৰাইছিল; ইয়াৰ ভিতৰত আটাইতকৈ বেছি হিট গীত আছিল  “ওদাক্কুজাল ভিলি’’৷

ইল্লয়াৰাজৰ “হামীৰ কল্যাণী’’ ৰাগত সুৰ কৰা কবিকুইল (১৯৭৭)ৰ "কাধল ওভিয়াম কাণ্ডেইন" গীতৰ জৰিয়তে তামিল ভাষাত নিজৰ প্ৰৱেশ ঘটায় যদিও এই গীটটো ছবিখনত অন্তৰ্ভুক্ত কৰা হোৱা নাছিল। তামিল ভাষাত তেওঁৰ প্ৰথম মুক্তি পোৱা গীতটো আছিল তামিল ছবি *গায়ত্ৰী* (১৯৭৭)ৰ "কলাই পানীয়ল"; য'ত ইল্লয়াৰাজাৰ সংগীতেৰে শ্ৰীদেৱী আৰু ৰজনীকান্তই অভিনয় কৰিছিল। জনী, কবিকুইল আৰু ইলামাই কোলাংগালত ইল্লয়াৰাজাৰ বাবে গীত গাইছিল। ১৯৮১ চনত বিয়াৰ পিছত প্লেবেক গায়কীৰ পৰা সাময়িক অৱসৰ লয়। ১৯৮৮ চনত *কদাথানদন আম্বাদী*ৰ জৰিয়তে সফল প্ৰত্যাৱৰ্তন ঘটায়, তাৰ পিছত হিট ছবি হয় *চিথৰাম*।

১৯৮০ চনৰ শেষৰ ফালে এ আৰ ৰহমানৰ বাবে এড জিংগল গাইছিল। তাৰ পিছত ৰহমানে তেওঁক ১৯৯২ চনৰ মণি ৰত্নমৰ ছবি ৰোজাৰ "পুধু ভেল্লাই মাঝাই" গাবলৈ বাধ্য কৰাইছিল, যিটো গীত ভাৰতৰ অন্যতম জনপ্ৰিয় গীত হৈ পৰিছিল। "কধল ৰোজা" গীতটিৰ বেকিং কণ্ঠও সুজাথাই পৰিৱেশন কৰে। তেওঁৰ আন আন হিট গীতো আছে, ইয়াৰে উল্লেখযোগ্য হ’ল, ৰহমানৰ সৈতে পুধিয়া মুগাম (১৯৯২), জেণ্টলমেন (১৯৯৩), জিন্স আৰু মিনছাৰা কানাভু (১৯৯৭)কে ধৰি আদি ছবিৰ। ইয়াৰ উপৰিও *চোৰ চোৰ* ছবিৰ "দিল হায় চনম", *তাল* ছবিৰ "ইছক বিনা", *পুকাৰ*ৰ "হায় জানা" আৰু *আৰ্থ*ৰ "ইশ্বৰ আল্লাহ" আদি কিছু গীত হিন্দী ভাষাত ৰেকৰ্ডিং কৰিছে৷ তদুপৰি *কভি না কভি*ৰ এ আৰ ৰহমান সুৰাৰোপিত "তুম হো মেৰী নিগাহোম" গীতটোৰ বাবে কণ্ঠদান কৰিছিল। এ আৰ ৰহমানৰ সংগীত পৰিচালনাত তেওঁৰ বহু উল্লেখযোগ্য আৰু সফল গীত গাইছে। তেওঁৰ মুক্ত  কণ্ঠই তেওঁক বিপুল সংখ্যক অনুৰাগী আনি দিছে।
## বাহ্যিক সংযোগ

*
*Sujatha's official website
* Sujatha's Instagram Profile

## তথ্য সূত্ৰ

শ্ৰেণী:ভাৰতীয় নাৰী
শ্ৰেণী:ভাৰতীয় মহিলা কণ্ঠশিল্পী
শ্ৰেণী:জীৱিত ব্যক্তি
অনু সীতাৰা

**অনু সীতাৰা** এগৰাকী ভাৰতীয় অভিনেত্ৰী যিয়ে প্ৰধানকৈ মালয়ালম ছবিত অভিনয় কৰে। তামিল কিছুমান ছবিতো অভিনয় কৰিছে। ২০১৩ চনত শিশু শিল্পী পট্টাছ বম হিচাপে অভিষেক ঘটা অনুৰ লগতে এগৰাকী প্ৰশিক্ষিত ভাৰতনাট্যম নৃত্যশিল্পী আৰু মঞ্চ অনুষ্ঠানৰ বাবে সুপৰিচিত।
## ব্যক্তিগত জীৱন
১৯৯৫ চনৰ ২১ আগষ্ট মাহত ৰেণুকা আৰু আব্দুল চালামৰ ঘৰত অনুৰ জন্ম হয়। তেওঁৰ এগৰাকী সহোদৰা ভনী, অনু সোনোৰা। সীতাৰাই কলপেটাৰ *এছ কে জে এম উচ্চতৰ মাধ্যমিক বিদ্যালয়*ত স্কুলীয়া শিক্ষা গ্ৰহণ কৰিছিল আৰু পিছলৈ *ডব্লিউ এম অ’ আৰ্টছ এণ্ড ছায়েন্স কলেজ*ৰ পৰা বি.কম ডিগ্ৰী লাভ কৰিছিল। তেওঁ নৃত্যৰ ক্লাছত সদায় সক্ৰিয় আছিল আৰু তেতিয়াৰ পৰা অনুৱে বহু পুৰস্কাৰ লাভ কৰিছে। কেৰালাৰ কলামণ্ডলমৰ তেওঁ পৰা শাস্ত্ৰীয় নৃত্য শিকিছিল। ২০১৫ চনত তেওঁৰ প্ৰেমিক বিষ্ণু প্ৰসাদৰ সৈতে বিবাহপাশত আৱদ্ধ হয়।
## অভিনয় জীৱন
২০১৩ চনত অভিনয়ৰ ক্ষেত্ৰখনত খোজ দিয়া সীতাৰাই মালয়ালম চিনেমাত পোটাছ বম নামৰ চিনেমাৰ জৰিয়তে অভিনয় জীৱনত আত্মপ্ৰকাশ কৰে। পিছলৈ ছুপাৰ হিট ছবি *অৰু ইণ্ডিয়ান প্ৰাণায়াকাধত* তেওঁ এটা সৰু চৰিত্ৰত অভিনয় কৰে। ২০১৫ চনত শচীৰ ছবি আনাৰকলিত আথিৰাৰ নামৰ পাৰ্শ্ব চৰিত্ৰত অভিনয় কৰিছিল। তেতিয়াৰ পৰাই তেওঁ হেপি ৱেডিং, কেম্পাছ ডায়েৰী, মৰুপদী আদি চিনেমাত অভিনয় কৰি আহিছে। 

২০১৭ চনত অনু সীতাৰাই কুঞ্চাকো বোবানৰ সৈতে *ৰমান্তে এডানথটম* ছবিত মুখ্য চৰিত্ৰত অভিনয় কৰিছিল। ছবিখনৰ পৰিচালনা কৰিছিল ৰঞ্জিত শংকৰে। ছবিখন সফল হোৱাৰ লগতে দৰ্শক আৰু সমালোচকৰ পৰাও ইতিবাচক সমালোচনা লাভ কৰে। পিছলৈ *আচায়ন*, *সৰ্বপৰী পলাক্কাৰণ*, *আনা আলাৰালোদালাৰাল* আদি ছবিত অভিনয় কৰে। তাৰ পিছত তেওঁ *কেপ্তেইন* ছবিখনত অভিনয় কৰে আৰু তেওঁৰ ভূমিকাৰ বাবে দৰ্শক সমালোচকৰ বিশেষ প্ৰশংসা লাভ কৰে। ইয়াৰ পিছত টভিনো থমাছৰ সৈতে *অৰু কুপ্ৰসিদ্ধ পায়্যান* নমাৰ ছবিত অভিনয় কৰি ২০১৯ চনত শ্ৰেষ্ঠ অভিনেত্ৰী – *মালয়ালমৰ ফিল্মফেয়াৰ বঁটা* লাভ কৰে। মালয়ালম ভাষাৰ ছবিত অভিনয় কৰাৰ উপৰিও অনুৱে ২০১৮ চনত *পোধু নলন কাৰুধি* নামৰ তামিল ছবিৰে তামিল চিনেমাত প্ৰথমবাৰৰ বাবে আত্মপ্ৰকাশ কৰে; ছবিখনত তেওঁ কৰুণাকৰনৰ বিপৰীতে মুখ্য নাৰী চৰিত্ৰত অভিনয় কৰিছিল। 

২০১৯ চনত শ্ৰীজা কৃষ্ণনৰ চৰিত্ৰত *শুভৰাত্ৰি* নামৰ ছবিত অভিনেতা দিলীপৰ সৈতে একেখন পৰ্দাতে আত্মপ্ৰকাশ কৰিছিল। ইয়াৰ পৰিচালনা আৰু ৰচনা কৰিছিল ব্যাসন কে.পি.ৰ। পিছলৈ এম পদ্মকুমাৰৰ পৰিচালিত একচন-ড্ৰামা *মামংগাম*ত অভিনয় কৰে। মামমুক্কা, উন্নী মুকুন্দন, আৰু ছিদ্দিকতো অভিনয় কৰে। ২০২০ চনত উন্নিময়া(পাৰ্শ্ব চৰিত্ৰ) নামৰ চৰিত্ৰত মনিয়াৰায়লে অশোকন ছবিত সহ অভিনয় কৰাৰ পিছত অনুক শেষবাৰৰ বাবে *১২ নং মেন* ছবিখনত মেৰিনৰ চৰিত্ৰত দেখা গৈছিল। জীথু জোচেফৰ পৰিচালনাত মোহনলালে মুখ্য চৰিত্ৰত অভিনয় কৰা এইখন এখন থ্ৰিলাৰ চিনেমা আছিল।
## বঁটা-সন্মান
অনু সীতাৰাই বিভিন্ন বঁটা আৰু সন্মান লাভ কৰে৷ উল্লেখযোগ্য কেইটামান: ২০১৮ চনত মালায়ালম ফিল্মফেয়াৰ বঁটাৰ মনোনয়ন লাভ কৰে৷ সেই একেটা বছৰতে ৬৫সংখ্যক দক্ষিণ ফিল্মফেয়াৰ বঁটাৰো মনোনয়ন লাভ কৰে৷ ২০১৯ চনত শ্ৰেষ্ঠ অভিনেত্ৰীৰ ফিল্মফেয়াৰ বঁটাৰ মনোনয়ন লাভ কৰে৷ ২০১৯ত অৰু কুপ্ৰসিদ্ধ প্যায়ান ছবিৰ বাবে শ্ৰেষ্ঠ অভিনেত্ৰীৰ এছিয়ানেট ফিল্ম এৱাৰ্ড লাভ কৰে৷

## তথ্য সূত্ৰ

শ্ৰেণী:ভাৰতীয় অভিনেত্ৰী
ঐন্দ্ৰিতা ৰয়

আইন্দ্ৰিতা ৰয় (জন্ম: ৩ মাৰ্চ ১৯৮৫) এগৰাকী ভাৰতীয় অভিনেত্ৰী, তেওঁ প্ৰধানকৈ কানাড়া চলচ্চিত্ৰত অভিনয় কৰে। ২০০৭ চনত তেওঁ অভিনয় জীৱনত আত্মপ্ৰকাশ কৰে, *মেৰাভানিগে*ত অভিনয় কৰে আৰু কেইবাখনো ব্যৱসায়িকভাৱে সফল ছবিত অভিনয় কৰি কানাড়া চিনেমাৰ এগৰাকী আগশাৰীৰ সমসাময়িক অভিনেত্ৰী হিচাপে নিজকে প্ৰতিষ্ঠা কৰে। *মনসাৰে*ত মানসিকভাৱে অক্ষম ছোৱালী দেৱিকাৰ চৰিত্ৰত সমালোচকৰ প্ৰশংসিত অভিনয়ৰ বাবে হয়তো তেওঁ বেছি জনাজাত।
## জন্ম আৰু পৰিচয়
আইন্দ্ৰিতা ৰয় ৰাজস্থানৰ উদয়পুৰৰ এটা বঙালী পৰিয়ালত পৰিয়ালৰ কনিষ্ঠ কন্যা হিচাপে জন্মগ্ৰহণ কৰিছিল আৰু তাতেই তেওঁ শৈশৱ পাৰ কৰি তাৰ পিছত মুম্বাইলৈ গুচি যায়। পিতৃ এ কে ৰয় ভাৰতীয় বায়ুসেনাৰ এগৰাকী দন্ত চিকিৎসক হোৱাৰ বাবে তেওঁ পৰিয়ালৰ সৈতে এঠাইৰ পৰা আন এঠাইলৈ ঘূৰি ফুৰিবলগীয়া হয় আৰু অৱশেষত তেওঁলোক বাংগালুৰুত বসতি স্থাপন কৰে।

আইন্দ্ৰিতাই বেংগালুৰুৰ বাল্ডউইন গাৰ্লছ হাইস্কুলত অধ্যয়ন কৰিছিল। পিছলৈ বাংগালুৰুৰ এম আৰ আম্বেদকাৰ ডেণ্টেল কলেজত যোগদান কৰি দন্ত চিকিৎসা বিজ্ঞানত স্নাতক ডিগ্ৰী লাভ কৰে। পঢ়াৰ সময়ত তেওঁ পাৰ্ট টাইম মডেলিং কৰিছিল, টেলিভিছনৰ বিজ্ঞাপনত অভিনয় কৰিছিল, যাৰ ফলত তেওঁৰ চলচ্চিত্ৰ জগতত প্ৰৱেশৰ পথ প্ৰশস্ত হৈছিল। তেওঁ কানাড়া চিনেমাত অভিনয় কৰিবলৈ আৰম্ভ কৰে আৰু মাজে মাজে এমেচাৰ/চুটি ছবিত অভিনয় কৰে।
## অভিনয় জীৱন
আইন্দ্ৰিতা ৰয়ে ফেশ্বন কৰিঅ’গ্ৰাফাৰ এম এছ শ্ৰীধৰৰ অধীনত প্ৰশিক্ষণ লৈছিল। ২০০৬ চনৰ কানাড়া ছবি জেকপটত হৰ্ষ আৰু ধ্যানে অভিনয় কৰা এটা গীততো তেওঁক দেখা গৈছিল। ২০০৮ চনত প্ৰজ্বল দেৱৰাজে মুখ্য চৰিত্ৰত অভিনয় কৰা ২০০৮ চনৰ *মেৰাৱনিগে* ছবিত প্ৰেমিকা নন্দিনীৰ চৰিত্ৰত অভিনয় কৰি আইন্দ্ৰিতা ৰয়ে অভিনয় জীৱন আৰম্ভ কৰিছিল। বক্স অফিচত ছবিখনে মধ্যমীয়া সফলতা লাভ কৰে, ৰেডিফ ডট কমে তেওঁৰ অভিনয় আৰু নৃত্যৰ ক্ষমতাক প্ৰশংসা কৰে। পিছলৈ সেই বছৰতে তেওঁ কেইবাটাও মুখ্য চৰিত্ৰ থকা *মষ্ট মাজা মাডি*ত পাৰ্শ্ব চৰিত্ৰত অভিনয় কৰে। 

২০০৯ চনত আইন্দ্ৰিতাই চিৰঞ্জীৱী সৰ্জাৰ সৈতে একচন চিনেমা বায়ুপুত্ৰত অভিনয় কৰে। ইয়াৰ পিছতে প্ৰশান্ত ৰাজৰ পৰিচালনাত নিৰ্মিত সফল ছবি লাভ গুৰুত চমুকৈ অভিনয় কৰে। অৱশ্যে জংগলী ছবিখনত তেওঁ আটাইতকৈ ডাঙৰ সকাহ পাইছিল আৰু তাৰ পিছৰ টাৰ্ণিং পইণ্ট আছিল মানসিকভাৱে অক্ষম এজনী ছোৱালীৰ চৰিত্ৰত *মানছাৰে*ত কৰা সমালোচকৰ প্ৰশংসিত চৰিত্ৰটো। তেওঁৰ ভূমিকাৰ বাবে তেওঁ বহু বঁটা আৰু প্ৰশংসা লাভ কৰে, য’ত শ্ৰেষ্ঠ অভিনেত্ৰীৰ বাবে সুৱৰ্ণ বঁটা আৰু ফিল্মফেয়াৰ বঁটাৰ বাবে মনোনয়ন লাভ কৰে। ইয়াৰ পিছত পৰিচালক ছুৰিৰ জংগলী ছবিখনে মধ্যমীয়া সফলতা লাভ কৰে। ২০১০ চনত তেওঁ পাঁচখন ছবিত অভিনয় কৰিছিল। নুৰু জন্মাকু, নান্নাভানু, জানুমা জানুমাদল্লু আৰু বলীউডৰ এখন কাহিনী চিত্ৰ *এ ফ্লেট*। ভিতৰত বীৰা পৰম্পাৰে একমাত্ৰ সফল চিনেমা আছিল। এইকেইখনৰ মাজত *বীৰা পৰম্পৰা* একমাত্ৰ সফল ছবি আছিল আৰু ইয়াৰ বাবে ফিল্মফেয়াৰে শ্ৰেষ্ঠ অভিনেত্ৰী শাখাৰ বাবে মনোনীত কৰিছিল। 

২০১৭ চনত আইন্দ্ৰিতাই ৰাজা চন্দাৰ বাংলা ছবি *আমাৰ আপনজন*ত সোহম চক্ৰৱৰ্তী, প্ৰিয়ংকা সৰকাৰ আৰু সুভাশ্ৰী গাংগুলীৰ সৈতে অভিনয় কৰে।

২০২১ চনত তেওঁ প্ৰতীক গান্ধীৰ সৈতে হাৰ্দিক গজ্জাৰৰ হিন্দী কাহিনী চিত্ৰ *ভৱৈ*ত অভিনয় কৰে, যিখন ছবিয়ে ১ অক্টোবৰত ছবিগৃহত মুক্তি পায়।

## তথ্য সূত্ৰ

শ্ৰেণী:ভাৰতীয় অভিনেত্ৰী
উমা বৰ্ধন

**উমা বৰ্ধন** (ইংৰাজী: Uma Bardhan; জন্ম: ১৯৪৫) এগৰাকী ভাৰতীয় সমসাময়িক চিত্ৰ শিল্পী। তেওঁৰ চিত্ৰসমূহ সাধাৰণতে কাহিনী আৰু অৱস্থানক মূল বিষয়বস্তু হিচাপে লোৱা হয় যিবোৰ মূলসুঁতি আৰু সমসাময়িক শিল্প সংস্কৃতি উভয়তে অপ্ৰতিনিধিত্বশীল। তাইৰ পছন্দৰ মাধ্যম হৈছে ৰেচমৰ ওপৰত পানীৰ ৰং, আৰু তাই কেনভাছত তেলকে ধৰি অন্যান্য মাধ্যমতো কাম কৰিছে। তেওঁৰ চিত্ৰকলা ভাৰত আৰু বিদেশৰ কেইবাটাও ডাঙৰ সংগ্ৰহালায়ত সংৰক্ষিত কৰা হৈছে। কলিকতাত তেওঁ পাৰ কৰা গঠনমূলক দিনবোৰ আৰু আধ্যাত্মিকতাৰ প্ৰতি তেওঁৰ গভীৰ বিশ্বাসৰ পৰা তেওঁৰ ৰচনাসমূহ বিপুলভাৱে অনুপ্ৰাণিত হৈছে। মূলতঃ তেওঁ কলিকতাৰ যদিও তেওঁ হাৰিয়ানাৰ গুৰগাঁৱত থাকে আৰু কাম কৰে।

## প্ৰাৰম্ভিক জীৱন আৰু শিক্ষা
উমা বৰ্ধনে কলিকতা বিশ্ববিদ্যালয়ৰ পৰা কলা শাখাত স্নাতক ডিগ্ৰী সম্পূৰ্ণ কৰিছিল আৰু তাৰ পিছত পশ্চিম বংগৰ বিৰলা একাডেমী অৱ আৰ্ট এণ্ড কালচাৰৰ পৰা সূক্ষ্ম কলা বিষয়ত মাখন দত্তৰ তত্বাৱধানত তৈল ৰং আৰু মণিকলাল বেনাৰ্জিৰ তত্বাৱধানত পানী ৰঙত ডিপ্লমা লাভ কৰিছিল।

শৈশৱৰ পৰাই তেওঁ সদায় শিল্পৰ প্ৰতি প্ৰৱল ধাউতি আছিল। প্ৰথমে তেওঁ ৰবীন্দ্ৰনাথ ঠাকুৰৰ কবিতা বহুত ভাল পাইছিল আৰু মনতে তেওঁৰ কবিতা পঢ়ি আৰু কল্পনা কৰি স্কেচ আঁকিছিল।

## কেৰিয়াৰ
শিল্পী উমা বৰ্ধনৰ কৰ্মৰাজিৰ দ্বাৰা  মাতৃ প্ৰকৃতিৰ সৈতে জড়িত একাধিক দিশৰ ওপৰত উদ্বেগ আৰু চিন্তা-চৰ্চা প্ৰকাশ পায়। তেওঁৰ চিত্ৰসমূহত আধ্যাত্মিকতাৰ প্ৰভাৱ দেখা পোৱা যায়। আধ্যাত্মিক হৃদয়ৰ হোৱা বাবে হিন্দু ঈশ্বৰ আৰু দেৱী সদায় তেওঁৰ বিষয়বস্তুৰ অংশ হিচাপে থাকে।

১৯৮৭ চনত উমা বৰ্ধনে প্ৰথম একক কলা প্ৰদৰ্শন কৰিছিল, তাৰ পিছত দশকজুৰি অসংখ্য একক কলা প্ৰদৰ্শন কৰিছিল। তেওঁৰ একক অনুষ্ঠান “কছমিক ডান্স অৱ শিৱ”ৰ বিষয়বস্তু আছিল এই পৃথিৱীৰ সকলো সৃষ্টি আৰু ধ্বংসৰ কাৰণ শিৱৰ বিভিন্ন ধৰণৰ নৃত্য। বিষয় আৰু আধ্যাত্মিকতাৰ প্ৰতি তেওঁৰ আগ্ৰহৰ বাবে তেওঁক সমগ্ৰ ভাৰতৰ অগণন শিৱ মন্দিৰ ভ্ৰমণ কৰিছে।

একাডেমী অৱ ফাইন আৰ্টছৰ আন এখন প্ৰদৰ্শনীত বৰ্ধনে বৰ্তমানৰ নগৰীয়া জীৱনত প্ৰচলিত কৃত্ৰিম পৰিৱেশৰ প্ৰাধান্যক গ্ৰাম্য জীৱনত প্ৰকৃতিৰ প্ৰাচীন সৌন্দৰ্য্যৰ বিপৰীত হিচাপে চিত্ৰিত কৰিছে। এই ধাৰাবাহিক চিত্ৰসমূহ কলিকতাত কটোৱা তেওঁৰ গঠনমূলক সময় আৰু বংগৰ অভ্যন্তৰীণ গাঁও আৰু জনজাতীয় অঞ্চললৈ ভ্ৰমণ কৰি কটোৱা সময়খিনিৰ পৰা বিপুলভাৱে অনুপ্ৰাণিত আৰু এই সাজোনটো তেওঁৰ ৰচনাত সঘনে পুনৰাবৃত্তি হৈ থকা দেখা যায়।

## ৰেচমৰ ওপৰত পানী ৰং
উমা বৰ্ধন অতি কম সংখ্যক শিল্পীৰ ভিতৰত অন্যতম যিয়ে এটা মাধ্যম "ৰেচমৰ ওপৰত পানী ৰং" ব্যৱহাৰ কৰি চিত্ৰ অংকন কৰে। ই এটা অতি কষ্টকৰ প্ৰক্ৰিয়া য'ত বিশেষ ৰেচমৰ কাপোৰ এখন ছবি আঁকিবলৈ ব্যৱহাৰ কৰাৰ আগতে ফলকত আঁৰি লোৱা হয়। ই ইমান বেছি জনপ্ৰিয় নহয় কাৰণ ই তুলনামূলকভাৱে কষ্টকৰ প্ৰক্ৰিয়া য’ত পেইন্টিং হিচাপে ব্যৱহাৰ কৰাৰ আগতে ফলকত বিশেষ ৰেচমৰ কাপোৰ এখন আঁৰি লোৱা হয়। ৰেচম কাপোৰখন পশ্চিম বংগৰ মুৰ্ছিদাবাদ জিলাৰ পৰা সংগ্ৰহ কৰা হয়। এই ৰেচমক বিখ্যাত মুৰ্ছিদাবাদ ৰেচম বুলি জনা যায়, আৰু ৰেচম কাপোৰখন প্ৰথমে হাতেৰে বা মেচিনত ধোৱা হয় আৰু গৰম পানীৰে কোমল কৰি সাজি লোৱা হয়। তাৰ পিছত আঠাৰে কাগজৰ ফলকত আঁৰি লোৱা হয়। ৰেচম কাপোৰত পানীৰ ৰংবোৰ আন ৰংবোৰতকৈ বেছিকৈ বিয়পি হোৱাৰ প্ৰৱণতা থাকে গতিকে ৰংবোৰ বেছি পানী যোগ নকৰাকৈ মোটামুটি ডাঠ কৰি ৰাখিব লাগে। চিত্ৰ অংকন কৰাৰ পিছত ২ - ৩ ঘণ্টালৈকে শুকাবলৈ দিয়া হয়। ৰেচমৰ কাপোৰখনৰ ওপৰত আঠা লগাবলগীয়া পৰিমাণটো কৌশলী কাৰণ বহুত সাৱধান হ’ব লাগে কাৰণ বেছি আঠা পৰিলে কাপোৰখন বেয়া হ’বও পাৰে। 

## তথ্য সংগ্ৰহ

শ্ৰেণী:ভাৰতীয় নাৰী
শ্ৰেণী:ভাৰতীয় চিত্ৰশিল্পী
ৰথ যাত্ৰা

**ৰথ যাত্ৰা**, বা **ৰথ উৎসৱ**, হৈছে ৰথত যিকোনো ৰাজহুৱা শোভাযাত্ৰা। ভাৰত, নেপাল আৰু শ্ৰীলংকাত বছৰি উৎসৱৰ সময়ত এইবোৰ অনুষ্ঠিত কৰা হয়। এই শব্দটোৱে পুৰীৰ জনপ্ৰিয় বাৰ্ষিক ৰাথযাত্ৰাকো বুজায়। য'ত জগন্নাথ (বিষ্ণু অৱতাৰ), বলাভদ্ৰ (তেওঁৰ ভাতৃ), সুভদ্ৰা (তেওঁৰ ভগ্নী) আৰু সুদৰ্শন চক্ৰ (তেওঁৰ অস্ত্ৰ) দেৱতাৰ সৈতে কাঠৰ দেউল আকৃতিৰ ৰথত ৰাজহুৱা শোভাযাত্ৰা কৰা হয়।

সমগ্ৰ ভাৰতবৰ্ষত হিন্দু ধৰ্মত বিষ্ণু সম্পৰ্কীয় (জগন্নাথ, ৰাম, কৃষ্ণ) পৰম্পৰাত, শিৱ সম্পৰ্কীয় পৰম্পৰাত, নেপালত সন্ত-দেৱীসকল, জৈন ধৰ্মত তীৰ্থংকাৰৰ সৈতে ৰাথযাত্ৰা শোভাযাত্ৰা ঐতিহাসিকভাৱে প্ৰচলিত হৈ আহিছে,   ভাৰতৰ উল্লেখযোগ্য ৰাথযাত্ৰাসমূহৰ ভিতৰত পুৰীৰ ৰথযাত্ৰা, বাংলাদেশৰ ধমৰাই ৰাথযাত্ৰা আৰু মহেশৰ ৰথযাত্ৰা আদি উল্লেখযোগ্য।লগতে ভাৰতৰ পূব ৰাজ্যসমূহত পোৱা জনজাতীয় লোকধৰ্মসমূহতো ৰথ যাত্ৰা উল্লেখনীয় ।   ভাৰতৰ বাহিৰৰ যেনে ছিংগাপুৰত জগন্নাথ, কৃষ্ণ, শিৱ আৰু মৰিয়াম্মানৰ সৈতে জড়িত হিন্দু সম্প্ৰদায়সমূহে ৰাথ যাত্ৰা উদযাপন কৰে। ক্নুট জেকবচেনৰ মতে, ৰাথ যাত্ৰাৰ ধৰ্মীয় উৎপত্তি আৰু অৰ্থ আছে যদিও অনুষ্ঠানসমূহৰ এক প্ৰধান সামূহিক ঐতিহ্য, সামাজিক ভাগ-বতৰা আৰু আয়োজক আৰু অংশগ্ৰহণকাৰীসকলৰ বাবে সাংস্কৃতিক তাৎপৰ্য্য আছে।
পুৰীৰ জগন্নাথ ৰথযাত্ৰাক অনবদ্য শক্তিৰ প্ৰদৰ্শন হিচাপে পাশ্চাত্যৰ ইংৰাজী শব্দ juggernaut ৰ উৎপত্তি হয়।

## ব্যুৎপত্তি

ৰথ যাত্ৰা সংস্কৃত দুটা শব্দৰ পৰা উদ্ভৱ হৈছে, ৰথ, যাৰ অৰ্থ ৰথ বা গাড়ী আৰু যাত্ৰা যাৰ অৰ্থ যাত্ৰা বা তীৰ্থযাত্ৰা। আন ভাৰতীয় ভাষা যেনে ওডিয়াত ধ্বনিগত সমতুল্য শব্দ ব্যৱহাৰ কৰা হয়, যেনে জাত্ৰা।
## বিৱৰণ
ৰথ যাত্ৰা হৈছে জনসাধাৰণৰ সৈতে ৰথত যাত্ৰা। ই সাধাৰণতে দেৱতা বা দেৱতাৰ দৰে সাজ-পোছাক পিন্ধা লোক বা কেৱল ধৰ্মীয় সন্ত আৰু ৰাজনৈতিক নেতাৰ শোভাযাত্ৰা (যাত্ৰা)ক বুজায়। ভাৰতৰ মধ্যযুগীয় গ্ৰন্থ পুৰাণত  সূৰ্য্য (সূৰ্য্য দেৱতা), দেৱী (মাতৃ দেৱী) আৰু বিষ্ণুৰ ৰথযাত্ৰাৰ কথা উল্লেখ আছে। এই ৰথ যাত্ৰাত অত্যন্ত গুৰুত্বপূৰ্ণ সহকাৰে উদযাপন কৰা হয় য’ত ব্যক্তি বা দেৱতাসকলে কোনো মন্দিৰৰ পৰা ওলাই আহি ৰাজহুৱাভাৱে তেওঁলোকৰ সৈতে ক্ষেত্ৰ (অঞ্চল, ৰাস্তা)ৰ মাজেৰে আন এটা মন্দিৰলৈ বা নদী বা সাগৰলৈ যাত্ৰা কৰে। কেতিয়াবা উৎসৱৰ সময়ত মন্দিৰৰ চেক্ৰ'চেংকটামলৈ ঘূৰি অহাও অন্তৰ্ভুক্ত কৰা হয়।

## স্থানসমূহ

### জগন্নাথ ৰাথ যাত্ৰা, পুৰী
জগন্নাথ ৰথ যাত্ৰাৰ সময়ত সাধাৰণতে পুৰীৰ মন্দিৰৰ তিনিওজন দেৱতাক পূজা কৰা হয় যদিও আছাধ মাহত (উড়িশাৰ বাৰিষা ঋতু, সাধাৰণতে জুন বা জুলাই মাহত পৰে) এবাৰ বাহিৰলৈ উলিয়াই অনা হয়। দণ্ডাত (পুৰিৰ মূল ৰাস্তা) বিশাল ৰথ  শ্ৰী গুণ্ডিচা মন্দিৰলৈ যাত্ৰা কৰি জনসাধাৰণে দৰ্শন (পবিত্ৰ দৃশ্য) পাব পাৰে। এই উৎসৱ ৰথ যাত্ৰা অৰ্থাৎ ৰথৰ যাত্ৰা নামেৰে জনাজাত। ৰথাবোৰ হৈছে বিশাল চকাযুক্ত কাঠৰ গঠন, যিবোৰ প্ৰতি বছৰে নতুনকৈ নিৰ্মাণ কৰা হয় আৰু ভক্তসকলে টানি আনে। জগন্নাথৰ বাবে ৰথৰ উচ্চতা প্ৰায় ৪৫ ফুট আৰু বৰ্গফুট ৩৫ ফুট। পুৰীৰ শিল্পী আৰু চিত্ৰশিল্পীসকলে ৰথ সজাই চকাত ফুলৰ পাহি আৰু অন্যান্য ডিজাইন, কাঠত খোদিত ৰথী আৰু ঘোঁৰা আৰু সিংহাসনৰ পিছফালে থকা বেৰত ওলোটা পদুমবোৰ আঁকে। ৰথ যাত্ৰাক ‘শ্ৰী গুণ্ডিচা যাত্ৰা’ বুলিও অভিহিত কৰা হয়।
### আন্তঃৰাষ্ট্ৰীয় জগন্নাথ ৰাথা যাত্ৰা
১৯৬৮ চনৰ পৰা হৰে কৃষ্ণ আন্দোলনৰ জৰিয়তে বিশ্বৰ প্ৰায়বোৰ ডাঙৰ চহৰতে ৰথযাত্ৰা উৎসৱ এক সাধাৰণ দৃশ্য হৈ পৰিছে। স্থানীয় অধ্যায়সমূহে বছৰি বিশ্বৰ এশখনতকৈও অধিক চহৰত এই উৎসৱৰ বিষয়ে প্ৰকাশ কৰে।

## তথ্যসূত্ৰ

শ্ৰেণী:হিন্দুধৰ্মৰ উৎসৱসমূহ
শ্ৰেণী:ভাৰতৰ উৎসৱসমূহ
শ্ৰেণী:বাংলাদেশৰ উৎসৱ
দলিপুৰাণ

**দলিপুৰাণ** বা **পাথৰিঘাটৰ ৰণ** () কবি নৰোত্তম ৰচিত এটা ঐতিহাসিক বেলাড। ইয়াত ১৮৯৪ চনত দৰং জিলাত সংঘটিত হোৱা পথৰুঘাটৰ ৰণৰ ঘটনাৱলী বিবৃত হৈছে, য’ত ব্ৰিটিছ আৰক্ষীৰ হাতত শতাধিক কৃষকৰ মৃত্যু হৈছিল। অনাখৰী কবি নৰোত্তমে সমস্ত ঘটনাৱলী পদ্যৰ ৰূপত মুখেমুখে ৰচনা কৰিছিল। পথৰুঘাটৰ ৰণৰ পচপন্ন বছৰ পাছত *পাথৰিঘাটৰ ৰণ বা দলিপুৰাণ* নামেৰে গ্ৰন্থাকাৰে ইয়াক ছপা কৰি উলিওৱা হয়। 
## লেখক পৰিচিতি
দলিপুৰাণ নামৰ এই ঐতিহাসিক বেলাড গ্ৰন্থখনৰ ৰচয়িতা এজন অনাখৰী কবি নৰোত্তম। তেওঁৰ বিষয়ে বিশেষ তথ্য পাবলৈ নাই। তেওঁ আছিল পথৰুঘাট ৰণৰ এজন প্ৰত্যক্ষদৰ্শী। যিহেতু তেওঁ অনাখৰী আছিল, সেয়েহে পথৰুঘাট ৰণৰ ঘটনাৱলী তেওঁ মুখেমুখে পদ্য আকাৰে ৰচনা কৰিছিল। মুখেমুখে চলি অহা এই বেলাডটো ১৯৪৯ চনত ‘বামুণপাৰা-ভেবাৰঘাট ছাত্ৰ সংঘ’ই *পাথৰিঘাটৰ ৰণ বা দলিপুৰাণ* নামেৰে ইয়াক ছপা কৰি উলিয়ায়। ২০১৪ চনত দৰং জিলা বাৰ্তাজীৱি সংঘ আৰু পথৰু সমন্বয়গোষ্ঠীয়ে ইয়াক পুনৰ প্ৰকাশ কৰে।
## বিষয়বস্তু

গ্ৰন্থখনৰ বিষয়বস্তু ১৯৯৪ চনত ব্ৰিটিছ ভাৰতৰ দৰং জিলাৰ পথৰুঘাটত সংঘটিত হোৱা কৃষক বিদ্ৰোহ। ঊনবিংশ শতিকাৰ নৱম দশকৰ সময়চোৱাত ব্ৰিটিছ শাসকে মাটি জৰীপ কৰি বস্তিমাটি, ৰুপিত মাটি আৰু ফৰিঙতি মাটি, এই তিনিভাগত বিভক্ত কৰি পৃথক পৃথক খাজনা নিৰ্দ্ধাৰণ কৰে। ইতিমধ্যে নলবাৰী, ৰঙিয়া, বজালী, সৰুক্ষেত্ৰী আদিৰ কৃষক ৰাইজে বৰ্ধিত হাৰত খাজনা নিদিয়াৰ সিদ্ধান্ত লোৱাৰ বাতৰি বিয়পি পৰাত দৰঙী ৰাইজেও ১৮৯৪ চনৰ ২৮ জানুৱাৰীত বৰ্ধিত খাজনাৰ বিৰুদ্ধে প্ৰতিবাদ জনাবলৈ পথৰুঘাটত মিলিত হয়। পথৰুঘাট অঞ্চলৰ গাঁওবোৰৰ পৰা বহুত হাজাৰ ৰাইজ আহি তহচিলদাৰৰ বাংলোৰ আগত সমৱেত হৈ "হৰি বোল", "আল্লাহু আকবৰ" আদি ধ্বনি দি ব্ৰিটিছৰ আগত প্ৰতিবাদ আৰম্ভ কৰি খাজনা কমাবলৈ দাবী উত্থাপন কৰিলে। তহচিলদাৰৰ ৰিপ'ৰ্টমৰ্মে দৰং জিলাৰ জিলাধিপতি মি. এণ্ডাৰচন, আৰক্ষী অধীক্ষক (J.R. Berington) আৰু মঙলদৈৰ মহকুমাধিপতি মি. ৰেমিংটনো সশস্ত্ৰ বাহিনীসহ তাত উপস্থিত হ'ল আৰু খাজনা কমাই দিয়া নহ’ব বুলি দৃঢ় অৱস্থান গ্ৰহণ কৰে। ৰাইজ উত্তেজিত হৈ পৰে আৰু দুইপক্ষৰ মাজত তৰ্ক-বিতৰ্কৰ সৃষ্টি হয়। ক্ৰমশঃ পৰিস্থিতি উত্তেজনাপূৰ্ণ হৈ পৰে আৰু চৰকাৰী বাহিনীয়ে বেৰিংটনৰ আদেশমৰ্মে মানুহৰ ওপৰত গুলীচালনা কৰে। ৰাইজে দলি-চপৰা, লাঠি-ফৰ্মুতি আদিৰে প্ৰত্যুত্তৰ দিয়ে যদিও তিষ্ঠিব নোৱাৰিলে। হিন্দু-মুছলমান নিৰ্বিশেষে থিতাতে ১৪০ জন নিহত আৰু প্ৰায় ১৫০ জন প্ৰজা আহত হল। চৰকাৰী হিচাপ মতে ১৫ জন নিহত আৰু ৩৭ জন আহত বুলি প্ৰকাশিত হয়।

## তথ্য সংগ্ৰহ

## বাহ্যিক সংযোগ
*দলিপুৰাণৰ পাঠ্য 
শ্ৰেণী:অসমীয়া গ্ৰন্থ
শ্ৰেণী:অসমীয়া কবিতাপুথি
হেল'ই

হেল'ই বা হেল'ই হৈছে মেইটেই পৌৰাণিক কাহিনী, লোককথা আৰু ধৰ্মৰ নাৰী প্ৰকৃতিৰ আত্মা। হেল'ইক প্ৰায়ে ধুনীয়া যুৱতীৰ ৰূপত চিত্ৰিত কৰা হয়। তেওঁলোক প্ৰায়ে পুৰুষৰ প্ৰলোভনৰ সৈতে সম্পৰ্কিত। তেওঁলোক নাৰী আত্মাৰ মাজত আটাইতকৈ শক্তিশালী। এই আত্মাবোৰৰ ৰোগ সৃষ্টি কৰিব পৰা ক্ষমতা আছে। হেল'ই প্ৰায়ে ইয়াৰ মনোমোহা সৌন্দৰ্য, পৰিৱেশগত ভাৰসাম্য আৰু পুৰুষক প্ৰলোভিত কৰিব পৰা গুণৰ বাবে জনাজাত। কেতিয়াবা সুন্দৰী কুমাৰীৰ ৰূপত অশুভ আত্মাক হেল'ই হিচাপে দেখা যায়। 

*হেল'ই টাৰেট* (মেইটেই 'সাত হেল'ই') হৈছে সাতগৰাকী ভগ্নী। তেওঁলোক ডাঠ জোপোহা বা আন্ধাৰ আৰু ঘন অৰণ্যত থাকে। এই হেল'ইবোৰ নদী আৰু ঘাঁহনিৰ দৰে আন প্ৰান্তৰ ঠাইবোৰতো বাস কৰে।

## মেইটেই পৌৰাণিক কাহিনীত
হেল'ই হৈছে মেইটেই পৌৰাণিক কাহিনী আৰু লোককথাত বিশ্বাস কৰা সচৰাচৰ নাৰী আত্মা। *মাইবাসকলৰ* মতে (মেইটেই ‘পুৰোহিত’) হেল’ইবোৰ হৈছে আটাইতকৈ শক্তিশালী নাৰী আত্মা। এই আত্মাবোৰে বিশেষকৈ যৌন সংক্ৰমণ বিয়পাব পাৰে। হেল’ইবোৰে সাধাৰণতে পুৰুষক আক্ৰমণ কৰি মনৰ বিকাৰৰ সৃষ্টি কৰে। পুৰুষৰ পৰা মহিলালৈকে সকলোকে এই আত্মাবোৰে যৌন অংগত সংক্ৰমণ ঘটাই অসুস্থ কৰিব পাৰে। বিশ্বাস অনুসৰি মাৰ্চ আৰু এপ্ৰিল মাহত এনে আক্ৰমণৰ হাৰ সৰ্বাধিক হয়। এইয়া বসন্তৰ উৎসৱ ইয়াওছাং উদযাপনৰ সময়। একে সময়তে পুৰুষ আৰু মহিলা উভয়েই থাবল চংবা অনুষ্ঠান পৰিৱেশন কৰে।

## মেইটেই ধৰ্মত
মেইটেই লোককথাত অলৌকিক সত্তাৰ সৈতে সাক্ষাৎ কৰাৰ অন্যতম সাধাৰণ পৰিঘটনা হ’ল *হেল’ই অকনাবা* (মেইটেইৰ অৰ্থ ‘হেল’ইৰ সৈতে মুখামুখি’)। হেল’ইসকলৰ প্ৰতি প্ৰত্যাহ্বান বা সংঘাতে‌ প্ৰায়ে মানুহৰ জীৱন অসুখী কৰি তোলে। এনে ক্ষেত্ৰত কোনোবা অসুস্থতা, মানসিক ভাৰসাম্যহীনতা আৰু সাময়িক উন্মাদনাত ভুগিব পাৰে। এনে লোকৰ যদি মাইবা বা মাইবীৰ দ্বাৰা সঠিক চিকিৎসা কৰা নহয়, তেন্তে লক্ষণসমূহ দীৰ্ঘদিন ধৰি দেখা যাব পাৰে। ইয়াৰ ফলত স্থায়ী উন্মাদনা (মানসিক অক্ষমতা) হ’ব পাৰে। যিয়ে হেল'ইক লগ পায় তেওঁ প্ৰায়ে অস্বাভাৱিক আৰু মানসিকভাৱে প্ৰত্যাহ্বানৰ সন্মুখীন হৈ কাম কৰে। উদাহৰণস্বৰূপে, ভুক্তভোগীসকলে তেওঁৰ পৰিয়ালৰ সদস্য আৰু বন্ধুবৰ্গক চিনাক্ত কৰিব নোৱাৰিব পাৰে। অৱশ্যে, ভুক্তভোগীসকলে তেনে অৱস্থাতো হেল'ইৰ সৈতে যোগাযোগ ৰাখে। এনে আত্মাই সহজে ভুক্তভোগীৰ সংগ এৰি নাযায়। বিনিময়ত তেওঁ ভুক্তভোগীৰ সংগ এৰিবলৈ কিবা এটা দাবী কৰিব। আৰু এনেদৰেই হেল'ই মানুহক মোহিত কৰি নিজৰ প্ৰয়োজনীয়তা পূৰণ কৰে। 

মাইবাসকলে হেল'ইৰ দ্বাৰা পুৰুষৰ ওপৰত আকৰ্ষণ আৰু আক্ৰমণ প্ৰতিহত কৰিবলৈ বিভিন্ন নিয়ম আৰু ৰীতি-নীতি পালন কৰে। তেওঁলোকে আত্মাক জন্তুৰ মল আৰু কিছুমান বিশেষভাৱে প্ৰস্তুত কৰা ৰীতি-নীতিৰ খাদ্য প্ৰদান কৰে। 

## হেল’ইছ আৰু হিংচাবিছ
মেইটেই পৌৰাণিক কাহিনী আৰু লোককথাত হেল'ইছ আৰু হিংচাবিছ হৈছে নাৰী আত্মাৰ দুটা জনপ্ৰিয় ৰূপ।  কিন্তু এই পৌৰাণিক সত্তা দুটাৰ প্ৰায় মিল নাই। হেল'ই হৈছে বিচৰণকাৰী আত্মা। আনহাতে, হিংচাবিসকলে কিছুমান মহিলাৰ ভিতৰতে বাস কৰে। তেওঁলোকে নিজৰ অলৌকিক শক্তি ভুক্তভোগীৰ শৰীৰৰ সংস্পৰ্শলৈ আনে। ইয়াৰ ফলত ভুক্তভোগীসকলৰ অসুস্থতা, মানসিক দুখ, দুৰ্ভাগ্য আৰু কেতিয়াবা মৃত্যুও হয়।

## জনপ্ৰিয় সংস্কৃতিত
১. লাইৰেম্বিগী এছেই (নিম্ফৰ গান) - ৰতন থিয়ামৰ দ্বাৰা পৰিচালিত এখন মেইটেই ভাষাৰ নাটক

২. *হেল'ই* - সচেতন আৰু উপ-চেতনাৰ মাজত - জি নাৰায়ণ শৰ্মাৰ দ্বাৰা পৰিচালিত এখন মেইটেই ভাষাৰ চলচ্চিত্ৰ

৩. ড° হেমোগি হেল'ই (ড° হেমোগী হেল'ই) - হোমেন ডি' ৱাইৰ দ্বাৰা পৰিচালিত,২০১৩ চনৰ মেইটেই ভাষাৰ ছবি, য'ত এজন হেল'ইৰ (হেল'ই) "ডাঃ হেমো" নামৰ এজন মানুহৰ সৈতে প্ৰেমৰ সম্পৰ্ক থকা দেখা যায়

## তথ্যসূত্ৰ

## তথ্যসূত্ৰ

শ্ৰেণী:মেইতেই লোককথা
শ্ৰেণী:মেইটেই পৌৰাণিক কাহিনী
শ্ৰেণী:মেইটেই সংস্কৃতিত নাৰী
অতসী বৰুৱা

**অতসী বৰুৱা** (ইংৰাজী: Atasi Barua; ৪ ছেপ্টেম্বৰ ১৯২১ – ২৬ জুন ২০১৬) এগৰাকী ভাৰতীয় চিত্ৰশিল্পী আছিল। তেওঁ বিংশ শতিকাৰ অন্যতম বিশিষ্ট ভাৰতীয় মহিলা চিত্ৰশিল্পী আছিল। তেওঁৰ কৰ্মৰাজি ভাৰত, নেপাল আৰু শ্ৰীলংকাৰ বাহিৰেও কলম্বো, তেহৰাণ, কায়ৰো, বেংকক, টকিঅ' আৰু আমেৰিকাৰ দৰে বিভিন্ন ঠাইত প্ৰদৰ্শিত কৰা হৈছে। তেওঁৰ চিত্ৰসমূহত সাধাৰণতে ধ্ৰুপদী বিষয়বস্তু থকাৰ বিপৰীতে তেওঁৰ কৌশলসমূহত বাস্তৱবাদৰ মিশ্ৰণ ঘটা দেখা যায়। তেওঁৰ শিল্প কৰ্মত বৌদ্ধ ধৰ্মৰ বহু কিংবদন্তিৰ উল্লেখ দেখা পোৱা যায়।

## প্ৰাৰম্ভিক জীৱন আৰু শিক্ষা
১৯২১ চনৰ ৪ ছেপ্টেম্বৰত পশ্চিমবংগত অতসী বৰুৱাৰ জন্ম হৈছিল। তেওঁৰ মাতৃৰ সৰুজবাসিনী দেৱী আৰু পিতৃৰ নাম আছিল অসিত কুমাৰ হালদাৰ। তেওঁ আছিল ৰবীন্দ্ৰনাথ ঠাকুৰৰ প্ৰপৌত্ৰী ভতিজী আৰু ৰবীন্দ্ৰনাথ ঠাকুৰেই প্ৰকৃততে তেওঁৰ নামকৰণ কৰিছিল। তেওঁ শান্তিনিকেতনত জন্মগ্ৰহণ কৰিছিল। তেওঁ লক্ষ্ণৌৰ লা মাৰ্টিনিয়েৰ কলেজত (La Martiniere College) অধ্যয়ন কৰিছিল।

## কেৰিয়াৰ
সৰুৰে পৰাই অতসী বৰুৱাই ছবি আঁকিবলৈ আৰম্ভ কৰিছিল। তেওঁৰ বাল্যকালতেই মাতৃৰ মৃত্যুৰ হৈছিল। তেওঁৰ পিতৃও এজন সুপৰিচিত চিত্ৰশিল্পী আছিল আৰু দেউতাকে চিত্ৰৰ প্ৰতি থকা তেওঁৰ আবেগক অহৰহ উৎসাহিত কৰিছিল আৰু প্ৰেৰণা যোগাইছিল। বিভিন্ন কৌশলৰ প্ৰশিক্ষণ লৈ তেওঁ অতি সোনকালেই এগৰাকী প্ৰতিভাৱান চিত্ৰ শিল্পী হিচাপে পৰিগণিত হয়।

ইংলেণ্ডৰ পৰা “বাৰ এট ল” (Bar At Law) ডিগ্ৰী লাভ কৰা চট্টগ্ৰামৰ বাসিন্দা তথা বিশিষ্ট বৌদ্ধ পণ্ডিত ড° আৰবিন্দ বৰুৱাৰ সৈতে তেওঁ বিবাহপাশত আবদ্ধ হৈছিল। ডাঃ আৰবিন্দ বৰুৱা আছিল শ্ৰীঅৰবিন্দৰ ব্যক্তিগত চিকিৎসক নিৰোদবৰণৰ পৈতৃক খুলশালীয়েক। বৌদ্ধ ধৰ্মৰ সৈতে তেওঁৰ পৰিচয়ে তেওঁক অপৰিসীম প্ৰেৰণা দিছিল, যিটো তেওঁৰ চিত্ৰত দেখা পোৱা যায়। বুদ্ধৰ জীৱন, অজন্তাৰ গুহা চিত্ৰ আৰু আন বহুতো বিষয়বস্তুৰ চিত্ৰণ আদি হৈছে তেওঁৰ শিল্প কৰ্মৰ কিছুমান মুখ্য বিষয়বস্তু।

কলিকতাৰ একাডেমী অৱ ফাইন আৰ্টছৰ একাদশ বাৰ্ষিক প্ৰদৰ্শনীত নগদ পুৰস্কাৰ লাভ কৰাৰ পিছত তেওঁৰ চিত্ৰকলাৰ বাবে আন্তঃৰাষ্ট্ৰীয় পৰ্যায়ত চৰ্চা লাভ কৰিবলৈ আৰম্ভ কৰে। তেওঁৰ চিত্ৰকলা কলিকতাত একক প্ৰদৰ্শনীও অনুষ্ঠিত হৈছিল, য'ত অ' চি গাংগুলি আৰু অবানি চি বেনাৰ্জীৰ দৰে বহু সমালোচকে তেওঁক প্ৰশংসা কৰিছিল।

তেওঁ আৰু তেওঁৰ স্বামীয়ে বহু দেশ ভ্ৰমণ কৰিছিল আৰু দক্ষিণ এছিয়াৰ বহু সন্মিলনত অংশগ্ৰহণ কৰিছিল। তেখেতে লগ পোৱা বহুতো সুপৰিচিত ব্যক্তিত্ব আৰু পণ্ডিতৰ প্ৰতিকৃতিও তেওঁ নিৰ্মাণ কৰিছিল, আৰু লগতে চহীও কৰিছিল। ইয়াৰে কিছুমান হ'ল জামিনী ৰয়, নন্দলাল বসু, বি আৰ আম্বেদকাৰ, হো চি মিন, অ' চি গংগুলী, নবনীতা দেৱ সেন আৰু কালিদাস নাগ।

তাইৰ শিল্পকৰ্মৰ বেছিভাগেই আছিল লাইন ড্ৰয়িং। ভগৱান বুদ্ধৰ জীৱনৰ পৰা প্ৰেৰণা লৈ মহা বোধি ছ’চাইটিয়ে তেওঁক অনুৰোধ কৰাৰ পিছত ১২খন চিত্ৰত বুদ্ধ দেৱৰ জীৱনৰ বুৰঞ্জী লিখিছিল আৰু তাৰ পিছত সেইবোৰ এখন চিত্ৰকল্প পুথিত প্ৰকাশ কৰিছিল। দিগম্বৰ জৈন মন্দিৰৰ পৰাও তেওঁক ২৩ নং তীৰ্থংকৰ, পাৰ্শ্বনাথৰ ওপৰত ধাৰাবাহিক চিত্ৰ নিৰ্মাণৰ দায়িত্ব দিয়া হৈছিল।

## মৃত্যু
২০১৬ চনৰ ২৬ জুন তাৰিখে ৯৫ বছৰ বয়সত নিজা বাসগৃহত অতসী বৰুৱাৰ মৃত্যু হয়।

## তথ্য সংগ্ৰহ

শ্ৰেণী:ভাৰতীয় নাৰী
নেদাৰলেণ্ড

**নেদাৰলেণ্ড**, অনানুষ্ঠানিকভাৱে **হলেণ্ড**, উত্তৰ-পশ্চিম ইউৰোপত অৱস্থিত এখন দেশ। দেশখনৰ বহিঃৰাজ্যৰ ভূখণ্ড কেৰিবীয় অঞ্চলত অৱস্থিত। নেদাৰলেণ্ড ৰাজ্যৰ চাৰিখন গঠনকাৰী দেশৰ ভিতৰত ই আটাইতকৈ ডাঙৰ দেশ। নেদাৰলেণ্ড বাৰখন প্ৰদেশেৰে গঠিত ; ইয়াৰ পূবে জাৰ্মানী আৰু দক্ষিণে বেলজিয়ামৰ সীমা আছে আৰু উত্তৰ আৰু পশ্চিমে উত্তৰ সাগৰৰ উপকূল আছে। ইয়াৰ সামুদ্ৰিক সীমা যুক্তৰাজ্য, জাৰ্মানী আৰু বেলজিয়ামৰ সৈতে ভাগ কৰা হৈছে। ইয়াৰ চৰকাৰী ভাষা ওলন্দাজ, ফ্ৰাইজলেণ্ড প্ৰদেশৰ গৌণ চৰকাৰী ভাষা হিচাপে পশ্চিম ফ্ৰিজিয়ান ভাষা। কেৰিবিয়ান অঞ্চলত ওলন্দাজ, ইংৰাজী আৰু পেপিয়ামেণ্টো আনুষ্ঠানিক ভাষা। 

*নেদাৰলেণ্ডৰ* আক্ষৰিক অৰ্থ হ'ল "নিম্ন দেশ"; যিয়ে ইয়াৰ কম উচ্চতা আৰু সমতল ভূ-প্ৰকৃতিক সূচায়, যিহেতু দেশখনৰ ২৬% সমুদ্ৰপৃষ্ঠৰ তলত অৱস্থিত। সমুদ্ৰপৃষ্ঠৰ তলৰ অধিকাংশ অঞ্চল, যাক *পোল্ডাৰ* বুলি জনা যায়, চতুৰ্দশ শতিকাৰ পৰা আৰম্ভ হোৱা ভূমি পুনৰুদ্ধাৰৰ ফল। ১৫৮৮ চনৰ পৰা আৰম্ভ হোৱা ৰিপাব্লিকান যুগত নেদাৰলেণ্ডে ৰাজনৈতিক, অৰ্থনৈতিক আৰু সাংস্কৃতিক মহানতাৰ এক অনন্য যুগত প্ৰৱেশ কৰে, ইউৰোপ আৰু বিশ্বৰ আটাইতকৈ শক্তিশালী আৰু প্ৰভাৱশালী যুগত স্থান লাভ কৰে; এই সময়ছোৱাক ডাচ সোণালী যুগ বুলি জনা যায়। এই সময়ছোৱাত ইয়াৰ ব্যৱসায়িক কোম্পানী ডাচ ইষ্ট ইণ্ডিয়া কোম্পানী আৰু ডাচ ৱেষ্ট ইণ্ডিয়া কোম্পানীয়ে সমগ্ৰ বিশ্বতে উপনিবেশ আৰু ব্যৱসায়িক চকী স্থাপন কৰিছিল।

১৭.৯ মিলিয়ন লোকৰ জনসংখ্যাৰে, সকলোৱে মুঠ ৪১,৮৫০ কিলোমিটাৰ বৰ্গফুট (১৬,১৬০ বৰ্গমাইল) আয়তনৰ ভিতৰত বাস কৰে—যাৰ ভূমিৰ আয়তন ৩৩,৫০০ কিলোমিটাৰ বৰ্গফুট (১২,৯০০ বৰ্গমাইল)—নেদাৰলেণ্ড হৈছে ৩৩ নং আটাইতকৈ ঘন জনবসতিপূৰ্ণ দেশ, ইয়াৰ ঘনত্ব প্ৰতি বৰ্গ কিলোমিটাৰত ৫৩৫ জন লোকৰ সংখ্যা (১,৩৯০ জন/বৰ্গমাইল)। তথাপিও ইয়াৰ উৰ্বৰ মাটি, মৃদু জলবায়ু, নিবিড় কৃষি আৰু উদ্ভাৱনী ক্ষমতাৰ বাবে ই মূল্যৰ ফালৰ পৰা খাদ্য আৰু কৃষিজাত সামগ্ৰীৰ বিশ্বৰ দ্বিতীয় বৃহত্তম ৰপ্তানিকাৰক দেশ। নেদাৰলেণ্ডৰ চাৰিখন বৃহৎ চহৰ হৈছে আমষ্টাৰডাম, ৰটাৰডেম, হেগ আৰু উট্ৰেখ্ট৷ আমষ্টাৰডাম দেশৰ আটাইতকৈ জনবহুল চহৰ আৰু নামমাত্ৰ ৰাজধানী৷

১৮৪৮ চনৰ পৰাই নেদাৰলেণ্ড একক গাঁথনিৰ সৈতে সংসদীয় সাংবিধানিক ৰাজতন্ত্ৰ। দেশখনৰ স্তম্ভকৰণৰ পৰম্পৰা (ধৰ্ম আৰু ৰাজনৈতিক বিশ্বাসৰ দ্বাৰা নাগৰিকক গোটত পৃথক কৰা) আৰু সামাজিক সহনশীলতাৰ দীৰ্ঘদিনীয়া অভিলেখ আছে, বেশ্যাবৃত্তি আৰু ইউথেনাচিয়াক বৈধ কৰি তোলাৰ লগতে উদাৰ ড্ৰাগছ নীতি বজাই ৰখা। ১৯১৯ চনত নেদাৰলেণ্ডে মহিলাৰ ভোটাধিকাৰৰ অনুমতি দিছিল আৰু ২০০১ চনত সমলিংগ বিবাহক বৈধতা প্ৰদান কৰা প্ৰথমখন দেশ আছিল। ইয়াৰ মিশ্ৰিত বজাৰৰ উন্নত অৰ্থনীতি বিশ্বজুৰি জনমূৰি আয়ৰ একাদশ সৰ্বাধিক। হেগে ষ্টেট জেনেৰেল, কেবিনেট আৰু উচ্চতম ন্যায়ালয়ৰ আসন গ্ৰহণ কৰে৷ ইউৰোপৰ ভিতৰতে ৰটাৰডেম বন্দৰ আটাইতকৈ ব্যস্ত৷ নেদাৰলেণ্ডৰ আটাইতকৈ ব্যস্ত বিমানবন্দৰ আৰু ইউৰোপৰ চতুৰ্থ ব্যস্ত বিমানবন্দৰ। নেদাৰলেণ্ড এখন উন্নত দেশ হোৱাৰ বাবে ইউৰোপীয় সংঘ, ইউৰোজোন, জি১০, নাটো, অ'ইচিডি, আৰু বিশ্ব বাণিজ্য সংস্থাৰ প্ৰতিষ্ঠাপক সদস্য, লগতে শ্বেংগেন এলেকা আৰু ত্ৰিপাক্ষিক বেনেলাক্স ইউনিয়নৰ এটা অংশ। ইয়াত আন্তঃচৰকাৰী সংস্থা আৰু আন্তঃৰাষ্ট্ৰীয় আদালতৰ আয়োজন কৰা হয়, যাৰ বহুতো হেগত আছে।
অনিতা ডুবে

**অনিতা ডুবে** (ইংৰাজী: Anita Dube; জন্ম: ২৮ নৱেম্বৰ ১৯৫৮) এগৰাকী ভাৰতীয় সমসাময়িক চিত্ৰশিল্পী। তেওঁৰ কৰ্মৰাজি ভাৰতত বহুলভাৱে প্ৰদৰ্শিত কৰা হৈছে।

## প্ৰাৰম্ভিক জীৱন
১৯৫৮ চনৰ ২৮ নৱেম্বৰত ভাৰতৰ উত্তৰ প্ৰদেশৰ লক্ষ্ণৌৰ এক চিকিৎসক পৰিয়ালত ডুবেৰ জন্ম হয়। ১৯৭৯ চনত দিল্লী বিশ্ববিদ্যালয়ৰ পৰা ইতিহাস বিষয়ত সন্মানসহ স্নাতক ডিগ্ৰী অৰ্জন কৰে। ১৯৮২ চনত মহাৰাজা ছায়াজীৰাও ইউনিভাৰ্চিটি অৱ বৰোডাৰ পৰা কলা সমালোচনাত এম.এফ.এ. ডিগ্ৰী লাভ কৰে।

## কেৰিয়াৰ
বৰোডাত কলা ইতিহাসবিদ হিচাপে ডুবেৰ প্ৰশিক্ষণে দৃশ্য শিল্পী হিচাপে তেওঁৰ অনুশীলনক প্ৰভাৱিত কৰি আহিছে। ১৯৮৭ চনত বৰোডাত কে.পি. কৃষ্ণনকুমাৰে স্থাপন কৰা এটা মালয়ালী সমসাময়িক শিল্পীৰ এটা দলৰ প্ৰভাৱত তেওঁ বৰোডাৰ পূৰ্বৰ প্ৰজন্মৰ শিল্পী আৰু অধ্যাপকৰ সৈতে জড়িত অধিক ৰূপক চিত্ৰকলাৰ শৈলীৰ বিপৰীতে শিল্প নিৰ্মাণৰ ক্ষেত্ৰত স্পষ্টভাৱে আমূল, সামাজিক আৰু ৰাজনৈতিকভাৱে সচেতন দৃষ্টিভংগী গঢ়ি তুলিছিল। তেওঁ লিখা ‘প্ৰশ্ন আৰু সংলাপ’ (১৯৮৭) শিৰোনামৰ এক ইস্তাহাৰ-বিবৃতিত তেওঁ তেওঁলোকৰ ৰাজনৈতিক স্থিতিৰ বিষয়ে আটাইতকৈ তীব্ৰভাৱে উল্লেখ কৰিছিল। এই লেখাটো “ইণ্ডিয়া চিন্স দ্য নাইনটিছ ছিৰিজ”ৰ অংশ “দ্য হাংগাৰ অৱ দ্য ৰিপাব্লিক: আৱাৰ প্ৰেজেণ্ট ইন ৰেট্ৰ’স্পেক্ট”ত (২০২১) তুলিকা বুকছৰ দ্বাৰা পুনৰ ছপা কৰা হৈছে। বৰোডাত পূৰ্বৰ প্ৰজন্মবোৰ বহুলাংশে তথাকথিত "বড়োদা স্কুল"ৰ অংশ আছিল, যাক কেতিয়াবা "আখ্যান চিত্ৰকৰ" বুলিও কোৱা হয়, যিটো গোটে ১৯৭০ চনৰ মাজভাগৰ পৰা শেষৰ ফালে প্ৰাধান্য লাভ কৰিছিল, আৰু ইয়াত ভূপেন খাখৰ, নলিনী মালানী, বিভান সুন্দৰাম, যোগেন চৌধুৰী, সুধীৰ পাটৱৰ্ধন, গুলাম মহম্মদ শ্বেখ আৰু সমালোচক গীতা কাপুৰৰ দৰে ব্যক্তিত্ব অন্তৰ্ভুক্ত আছিল।

১৯৮৭ চনত কৃষ্ণকুমাৰৰ নেতৃত্বত “ইণ্ডিয়ান ৰেডিকেল পেইণ্টাৰছ এণ্ড স্কাল্পটৰ এছচিয়েচন” (Indian Radical Painters and Sculptors Association) বৰোডাৰ সূক্ষ্ম কলা অনুষদত "প্ৰশ্ন আৰু সংলাপ" প্ৰদৰ্শনী অনুষ্ঠিত কৰে, যাৰ লগত চৌহদৰ চাৰিওফালে ডুবে লিখা ইস্তাহাৰৰ পোষ্টাৰ প্ৰকাশ কৰি বিতৰণ কৰা হয়। এই ইস্তাহাৰত সাধাৰণতে শিল্পক পণ্যৰূপত পৰিণত কৰাটোক নিন্দা কৰা হৈছিল আৰু তেওঁলোকে "আখ্যানমূলক চিত্ৰশিল্পী"সকলৰ আন্তৰিক, ফলপ্ৰসূ ৰাজনৈতিক আৰু সামাজিক নিয়োজিততাৰ অভাৱ হোৱা বুলি কোৱা হৈছিল। ইয়াৰ লগত অন্যান্য বিষয়ৰ লগতে মাধ্যমৰ সচেতন পৰিৱৰ্তনৰ সৈতেও জড়িত হৈ আছিল। ডুবে আৰু তেওঁৰ সতীৰ্থসকলে সস্তা, ঔদ্যোগিক সামগ্ৰীৰ ওপৰত গুৰুত্ব আৰোপ কৰিছিল আৰু পণ্যকৰণৰ প্ৰতিৰোধ কৰা, শ্ৰমিক শ্ৰেণীৰ দৰ্শকৰ সৈতে জড়িত আৰু বুৰ্জোৱা ধাৰণাসমূহৰ ওপৰত উগ্ৰ সমালোচনা নিৰ্দেশিত কৰা ৰচনা সৃষ্টি কৰাৰ প্ৰয়াসত শিল্প নিৰ্মাণ, প্ৰদৰ্শন আৰু ব্যৱহাৰৰ সমল বিচাৰি পাইছিল।

১৯৮৯ চনত কে. পি. কৃষ্ণনকুমাৰৰ মৃত্যুৰ পিছত যেতিয়া “ইণ্ডিয়ান ৰেডিকেল পেইণ্টাৰছ এণ্ড স্কাল্পটাৰ এছ’চিয়েচন” ভংগ হয়, তেতিয়া ডুবেই লেখা আৰু সমালোচনাৰ পৰা আঁতৰি দৃশ্য কলা নিৰ্মাণৰ দিশত মনোনিৱেশ কৰে।

১৯৯৭ চনত অনিতা ডুবে আৰু সহযোগীসকলে নতুন দিল্লীত “খোজ” (KHOJ) নামৰ এটা আন্তঃৰাষ্ট্ৰীয় শিল্পী সন্থাৰ প্ৰতিস্থা কৰে। তুলনামূলকভাৱে সামান্য বাৰ্ষিক কৰ্মশালা হিচাপে আৰম্ভ হোৱা সন্থাটোৱে বিশ্বব্যাপী প্ৰেক্ষাপটৰ ভিতৰত দক্ষিণ এছিয়াৰ শিল্পৰ বাবে এক ডাঙৰ মঞ্চত পৰিণত হৈছে। এই সন্থাৰ দ্বাৰা আন্তঃৰাষ্ট্ৰীয় কৰ্মশালা, আৱাস আৰু প্ৰদৰ্শনীৰ আয়োজন কৰা হৈছে।

ডুবে “কোচি-মুজিৰিছ বিয়েনালে”ৰ (Kochi-Muziris Biennale) প্ৰথম মহিলা সংৰক্ষক।

## তথ্য সংগ্ৰহ

শ্ৰেণী:ভাৰতীয় নাৰী
শ্ৰেণী:চিত্ৰশিল্পী
মুকুট

**মুকুট** () হৈছে ৰজাসকলে নিজৰ ক্ষমতা আৰু মৰ্যাদাৰ প্ৰতীক হিচাপে পিন্ধা এক পৰম্পৰাগত মূৰৰ অলংকাৰ বা টুপী। মুকুট সাধাৰণতে সম্প্ৰসাৰণৰ দ্বাৰা, ৰাজতন্ত্ৰ বা ইয়াৰ দ্বাৰা সমৰ্থিত বস্তুৰ প্ৰতীক। বিশেষকৈ কমনৱেলথ দেশসমূহত এই শব্দটো নিজেই ৰাজতন্ত্ৰৰ বিমূৰ্ত নাম হিচাপে ব্যৱহাত হয়। কঠোৰ নিয়মৰ অধীনত হেৰাল্ড্ৰিত এটা নিৰ্দিষ্ট ধৰণৰ মুকুট (বা নিম্ন পদবীৰ বাবে মুকুট) ব্যৱহাৰ কৰা হয়। কিছুমান ৰাজতন্ত্ৰত কেতিয়াও কোনোধৰণৰ ভৌতিক মুকুট ব্যৱহাৰ হোৱা নাছিল, বেলজিয়ামৰ সাংবিধানিক ৰাজ্যৰ দৰে কেৱল হেৰাল্ডিক প্ৰতিনিধিত্ব আছিল। 

ভাৰতত এই শিৰোধানক মুকুট বুলি জনা যায। ভাৰতত প্ৰাচীন কালৰ পৰাই মুকুট ব্যৱহাৰ কৰা হয়। মুকুটেৰে সাধাৰণতে হিন্দু দেৱতা বা ৰজাৰ শোভা বৰ্ধনক গুৰুত্ব দিয়া হয়। তাৰ পিছত ভাৰতীয়কৃত ৰাজ্যসমূহে মুকুট শৈলীৰ প্ৰতিলিপি কৰিছিল, যিবোৰ দক্ষিণ-পূব এছিয়াৰ হিন্দু-বৌদ্ধ ৰজাৰ ধাৰণাৰ দ্বাৰা প্ৰভাৱিত হৈছিল, যেনে ইণ্ডোনেছিয়া, কম্বোডিয়া, বাৰ্মা আৰু থাইলেণ্ডৰ জাভা আৰু বালিত।
## তথ্য সংগ্ৰহ
প্ৰফুল্ল ধনুকৰ

**প্ৰফুল্ল ধনুকৰ** (ইংৰাজী: Prafulla Dahanukar; ১৯৩৪ – ২০১৪) আছিল এজন ভাৰতীয় চিত্ৰশিল্পী। তেওঁ আছিল আধুনিক ভাৰতীয় শিল্পৰ এজন আগশাৰীৰ শিল্পী যিয়ে ভাৰতৰ বহু যুৱ শিল্পীকো সহায় আৰু প্ৰভাৱিত কৰিছিল।

## জীৱনী
গোৱাৰ বান্দোৰা নামে ঠাইত প্ৰফুল্ল দহানুকাৰৰ জন্ম হৈছিল। তেওঁৰ পিতৃৰ নাম সুব্ৰাই অনন্ত যোশী আৰু মাতৃৰ নাম কেশৰবাঈ বন্দোদকৰ। সৰুতে তেওঁৰ নাম আছিল প্ৰফুল্ল যোশী আৰু তেওঁ মুম্বাইত ডাঙৰ-দীঘল হৈছিল। “ছাৰ জে.জে. স্কল অৱ আৰ্ট”ত তেওঁ সুকুমাৰ কলাৰ অধ্যয়ন কৰিছিল। মুম্বাইৰ স্কুল অৱ আৰ্টৰ পৰা তেওঁ স্নাতক ডিগ্ৰী লাভ কৰে আৰু ১৯৫৫ চনত স্বৰ্ণ পদক লাভ কৰে। মুম্বাইৰ চেমিনেল বুলাভাই দেশাই ইনষ্টিটিউটত তেওঁৰ এটা ষ্টুডিঅ’ আছিল আৰু ভি. এছ. গাইটণ্ডেৰ সৈতে ষ্টুডিঅ’ত একেলগে কাম কৰিছিল, ১৯৫৬ চনৰ পৰা ১৯৬০ চনলৈকে তেওঁ প্ৰগ্ৰেছিভ আৰ্টিষ্টছ গ্ৰুপৰো অংশ আছিল। ১৯৬১ চনত ফ্ৰান্স চৰকাৰে তেওঁক পেৰিছত সূক্ষ্ম কলা অধ্যয়নৰ বাবে বৃত্তি প্ৰদান কৰে।

ধনুকৰে গোটেই জীৱন শিল্প আৰু চিত্ৰকলা প্ৰতি সেৱা আগবঢ়াইছিল। তেওঁ ১৯৭৪ চনৰ পৰা ১৯৭৯ চনলৈ নতুন দিল্লীৰ ললিত কলা একাডেমীৰ সমিতিৰ সদস্য, ১৯৯৩ চনৰ পৰা ১৯৯৮ চনলৈ আৰু ২০১০ চনৰ পৰা ২০১৪ চনত মৃত্যুৰ আগলৈকে ১১ বছৰ ধৰি বম্বে আৰ্ট ছ’চাইটিৰ সভাপতি হিচাপে কাৰ্যনিৰ্বাহ কৰিছিল, জেহাংগীৰ আৰ্ট গেলেৰীৰ ট্ৰাষ্টী আছিল (৪০ বছৰৰো অধিক সময়) আৰু গোৱাৰ কলা একাডেমীৰ কমিটীৰো সদস্য (৩০ বছৰৰো অধিক) আছিল। তেওঁ ভাৰতীয় আৰ্ট ছ’চাইটিৰ সভানেত্ৰী আৰু মুম্বাইৰ দ্য আৰ্টিষ্ট চেণ্টাৰৰো অধ্যক্ষ আছিল। তেতিয়াৰ মুম্বাইত ২০১০-১১ চনত আৰম্ভ হোৱা একমাত্ৰ কলা মেলা ইণ্ডিয়া আৰ্ট ফেষ্টিভেলৰ প্ৰতিষ্ঠাপক সভানেত্ৰী আছিল।

প্ৰফুল্ল ধনুকৰ ৩ বছৰ ধৰি সংগীত কলা কেন্দ্ৰৰ সভাপতি আদিত্য বিৰলাৰ সৈতে সংগীত কলা কেন্দ্ৰৰ অন্যতম প্ৰতিষ্ঠাপক সদস্য আছিল আৰু ৩০ বছৰতকৈও অধিক সময় এই সমিতিত কাম কৰি গৈছিল। তেওঁ সংগীত মঞ্চৰ সমিতিৰো সদস্য আছিল। যোৱা ৪ বছৰ ধৰি ভাৰতীয় জাতীয় থিয়েটাৰৰ বোৰ্ড অৱ ট্ৰাষ্টীৰ অংশ আছিল। শিল্পীসকলৰ বাবে কৰা কামৰ উপৰিও যোৱা ৩০ বছৰ ধৰি লোনাভালাৰ বাল আনন্দগ্ৰাম নামৰ অনাথ আশ্ৰমৰ মূল ট্ৰাষ্টী হিচাপে জড়িত হৈ আছিল। তেওঁৰ দুগৰাকী কন্যা (গৌৰী মেহতা আৰু গোপিকা ধনুকৰ) আৰু পাঁচগৰাকী নাতি (ৰিতাম মেহতা, কামাক্ষী কাৰ্তিকেয়ন, অনম মেহতা, শান্তলা মেহতা আৰু কেশৱ কাৰ্তিকেয়ন) আছিল।

## কৰ্ম

প্ৰফুল্ল ধনুকৰে বিমূৰ্ত প্ৰাকৃতিক দৃশ্যসমূহ সাধাৰণতে এটা প্ৰাঞ্জল আৰু সুক্ষ্মভাবে ছাঁ আৰু প্ৰধান ৰঙত অংকন কৰিছিল। মহাকাশ অন্তহীন আৰু ধ্বংস কৰিব নোৱাৰি বুলি বিশ্বাস কৰি তেওঁ নিজৰ চিত্ৰকলাক "চিৰন্তন মহাকাশ" বুলি অভিহিত কৰিছিল।

## প্ৰদৰ্শনী
১৯৫৬ চনৰ পৰা ধনুকৰে নিয়মিতভাৱে একক প্ৰদৰ্শনী অনুষ্ঠিত কৰিছিল। ১৯৬১ চনত পেৰিছত থকাৰ সময়ত তেওঁ নিজৰ চিত্ৰ প্ৰদৰ্শনী অনুষ্ঠিত কৰিছিল আৰু তেতিয়াৰ পৰাই ইংলেণ্ড, হাংগেৰী, ছুইজাৰলেণ্ড, জাৰ্মানী, অষ্ট্ৰেলিয়া, জাপান, পৰ্তুগাল, আইচলেণ্ড আৰু ফ্ৰান্সত বহুতো আন্তঃৰাষ্ট্ৰীয় প্ৰদৰ্শনীত অংশগ্ৰহণ কৰিছিল। লণ্ডনত তেওঁ তিনি বাৰ একক প্ৰদৰ্শনী অনুষ্ঠিত কৰিছে। শেহতীয়াকৈ ২০০৮ চনৰ নৱেম্বৰ মাহত বাৰ্কলেছ বেংকে ডুবাইত চিত্ৰশিল্পী এম.এফ. হুছেইনৰ পৃষ্ঠপোষকতা তেওঁৰ প্ৰদৰ্শনী অনুষ্ঠিত কৰিছিল।

তেওঁৰ চিত্ৰসমূহ নতুন দিল্লীৰ নেচনেল গেলেৰী অৱ মডাৰ্ণ আৰ্ট আৰু ললিত কলা একাডেমী, নাগপুৰৰ চেণ্ট্ৰেল মিউজিয়াম, মুম্বাইৰ প্ৰিন্স অৱ ৱেলছ মিউজিয়াম, ভাৰত আৰু বহিঃৰাজ্যৰ বহুতো প্ৰতিষ্ঠানিক আৰু ব্যক্তিগত সংগ্ৰহালয় সংৰক্ষিত কৰা হৈছে।

## বঁটা আৰু সন্মান
১৯৫৫ চনত বম্বে আৰ্ট ছ’চাইটিৰ বাৰ্ষিক প্ৰদৰ্শনীত তেওঁৰ চিত্ৰকলাৰ বাবে তেওঁক ৰূপৰ পদক প্ৰদান কৰা হয়।

দিলীপ ধনুকৰে পত্নী প্ৰফুল্ল ধনুকৰৰ স্মৃতিত “প্ৰফুল্ল ধনুকৰ আৰ্ট ফাউণ্ডেশ্যন” আৰম্ভ কৰে

## তথ্য সংগ্ৰহ

শ্ৰেণী:ভাৰতীয় নাৰী
শ্ৰেণী:চিত্ৰশিল্পী
লতিকা কট্ট

**লতিকা কট্ট** (ইংৰাজী: Latika Katt; জন্ম: ১৯৪৮) এগৰাকী ভাৰতীয় ভাস্কৰ্য শিল্পী। তেওঁ শিলত খোদিত, ধাতুৰ ঢালাই আৰু ব্ৰঞ্জৰ ভাস্কৰ্য্য শিল্পৰ বিশেষজ্ঞ। "বাৰাণসীৰ দশামেঠ ঘাটত মকৰ সংক্ৰান্তি" শীৰ্ষক ব্ৰঞ্জৰ ৰচনাৰ বাবে তেওঁ বেইজিং আৰ্ট বিয়েনালে বঁটা লাভ কৰিছিল।

## জীৱন আৰু কেৰিয়াৰ
ডেৰাডুনৰ অল বয়ছ স্কুল “দ্য ডুন স্কুল”ৰ পৰা লতিকাই স্নাতক ডিগ্ৰী লাভ কৰে। তেওঁ স্বীকাৰ কৰিছে যে সম্পূৰ্ণ ল'ৰাৰ বিদ্যালয়ত ছোৱালী হিচাপে সংখ্যালঘু পৰিৱেশতত থকাৰ বাবেই তেওঁক পিছৰ বছৰবোৰত আত্মবিশ্বাস আৰু সাহস যোগাইছিল। তেওঁ বৰোডা কলেজ অৱ আৰ্টত সূক্ষ্ম কলাত স্নাতক ডিগ্ৰী লাভ কৰে, বৰোডা মহাৰাজা ছায়াজিৰাও বিশ্ববিদ্যালয়ৰ পৰা ১৯৭১ চনত প্ৰথম শ্ৰেণীৰ সন্মানেৰে স্নাতক ডিগ্ৰী লাভ কৰে। ১৯৮১ চনত লণ্ডনৰ লণ্ডন বিশ্ববিদ্যালয়ৰ স্লেড স্কুল অৱ আৰ্টত গৱেষণাৰ বাবে বৃত্তি লাভ কৰে।

১৯৭০ চনত তেওঁ প্ৰথমবাৰৰ বাবে গৰুৰ গোবৰৰ পৰা তৈয়াৰী পৰীক্ষামূলক কামৰ বাবে যথেষ্ট স্বীকৃতি লাভ কৰিছিল কাৰণ তেওঁৰ হাতত আন কোনো কামৰ বাবে ধন নাছিল। ৰাজনীতিবিদ আৰু প্ৰধানমন্ত্ৰী ইন্দিৰা গান্ধীয়ে তেওঁৰ প্ৰতিভাক শিল্প প্ৰদৰ্শনীৰ সময়ত দেখা পাইছিল আৰু পিছলৈ তেওঁক ভাস্কৰ্য্য শিল্পক পেছা হিচাপে ল'বলৈ উৎসাহিত কৰিছিল। তেওঁ অগাষ্ট ৰ'ডিনৰ এগৰাকী অতিশয় প্ৰশংসক আৰু প্ৰকৃতিবাদক তেওঁৰ আদৰ্শ হিচাপে গণ্য কৰে। প্ৰকৃতিৰ প্ৰতি তেওঁৰ আগ্ৰহ আৰু সম্পৰ্ক তেওঁৰ উদ্ভিদবিজ্ঞানী পিতৃয়ে জগাই তুলিছিল। ১৯৮১ চনৰ পৰা বহু বছৰ ধৰি জামিয়া মিলিয়া ইছলামিয়া আৰু বেনাৰস হিন্দু বিশ্ববিদ্যালয়ত তেওঁ অধ্যাপনা কৰিছিল আৰু বৰ্তমান জামিয়া মিলিয়া ইছলামিয়াৰ সূক্ষ্ম কলা বিভাগৰ মুৰব্বী। প্ৰকৃত মানুহক ভাস্কৰ্য্য শিল্প কৰা বুলি দাবী কৰা তেওঁৰ বেছিভাগ শিল্প কৰ্মৰ বিষয় হৈছে তেওঁৰ আত্মীয়, বন্ধু আৰু ছাত্ৰ।

তেওঁ দিল্লী আৰু বেনাৰসত থাকে আৰু কাম কৰে।

## প্ৰদৰ্শন
তেওঁৰ কৰ্মৰাজি প্ৰদৰ্শন কৰা কিছুমান শিল্প প্ৰদৰ্শনী:

পেৰিছ বিয়েনালে, মিউজিয়াম অৱ মডাৰ্ণ আৰ্ট, পেৰিছ।

মস্কো, লেনিনগ্ৰাড আৰু টাছকেণ্ডত ‘স্ত্ৰী’ (STREE) শ্ব’।

দ্য চেল্ফ এণ্ড দ্য ৱৰ্ল্ড: দিল্লীৰ নেচনেল গেলেৰী অৱ মডাৰ্ণ আৰ্ট (এন জি এম এ)ত ভাৰতীয় মহিলা শিল্পীৰ প্ৰদৰ্শনী।

কেমল্ড আৰ্ট গেলেৰী আৰু উডষ্টক আৰ্ট গেলেৰী, লণ্ডন।

মুম্বাইৰ চাইমৰোজা আৰ্ট গেলেৰীত গলিত প্ৰাকৃতিক দৃশ্য।

গুৰগাঁৱৰ গেলেৰী অলটাৰনেটিভছত গ্ৰুপ শ্ব'।

“হেডছ”, সাক্ষী গেলেৰী, মুম্বাই।

**একক প্ৰদৰ্শনীসমূহ**: আৰ্ট হেৰিটেজ, এম.এম.বি., আৰু নতুন দিল্লীৰ কালা মেলা লন, কলিকতা আৰ্ট গেলেৰী কলিকতা, ভাস্কৰ্য্য, পেইণ্টিং আৰু প্ৰিণ্ট JAG CYAG আদি।

## বঁটা
১৯৭৩ চনত আহমেদাবাদত গুজৰাট ৰাজ্যিক ললিত কলা একাডেমী বঁটা, ১৯৭৪ চনত অল ইণ্ডিয়া ফাইন আৰ্টছ এণ্ড ক্ৰাফ্টছ বঁটা, ১৯৭৫ আৰু ১৯৭৬ চনত ছ’চাইটি, নতুন দিল্লীৰ বঁটা, ১৯৭৪ চনত কলিকতাত একাডেমী অৱ ফাইন আৰ্টছ বঁটা, ১৯৭৫ চনত বৰোডাৰ পাঁচগৰাকী বিশিষ্ট মহিলাৰ ভিতৰত অন্যতম হিচাপে সন্মানিত কৰা হয়, ১৯৭৫ চনত বম্বেৰ আৰ্টিষ্ট চেণ্টাৰত আন্তঃৰাষ্ট্ৰীয় মহিলা অনুষ্ঠানৰ সন্মান, ১৯৭৬ চনত এ. পি. কাউন্সিল অৱ আৰ্টিষ্ট সন্মান, আৰু ১৯৮০ চনত তেওঁত নতুন দিল্লীত ললিত কলা একাডেমীৰ ৰাষ্ট্ৰীয় বঁটা প্ৰদান কপা হয়।

## তথ্য সংগ্ৰহ

শ্ৰেণী:ভাৰতীয় নাৰী
শ্ৰেণী:চিত্ৰশিল্পী
বিষু

বিষু (মালয়ালম: വിഷു) হৈছে ভাৰতৰ কেৰেলা, তুলুনাডু আৰু মাহেত মালয়ালী নৱবৰ্ষ উদযাপন কৰা হিন্দু উৎসৱ ।বিষু মালয়ালম পঞ্জিকাত মেডাম মাহৰ প্ৰথম দিনত পৰে (গ্ৰেগ'ৰিয়ান পঞ্জিকাত ১৪ বা ১৫ এপ্ৰিল)। ই পৰম্পৰাগত নতুন বছৰ, আনহাতে কোলাম যুগৰ কেলেণ্ডাৰ নতুন বছৰ ১ম চিংহামত পৰে।

এই উৎসৱত পৰিয়ালৰ সময়, ৰঙীন শুভ সামগ্ৰী প্ৰস্তুত কৰা আৰু এইবোৰক বিষুজ দিনত (বিশুক্কানি) প্ৰথম বস্তু হিচাপে চোৱা হয়। বিশেষকৈ মালয়ালিছে ভাৰতীয় লাবাৰ্নাম (কানি কন্না), ধন বা ৰূপালী সামগ্ৰী, কাপোৰ (পেট্টু), দাপোন, চাউল, তামোল, শসা, ফলমূল আৰু অন্যান্য চপোৱা সামগ্ৰীৰ সোণালী ফুলবোৰ চাবলৈ বিচাৰে। বিষুৰ কিছুদিন আগতে মানুহে নিজৰ ঘৰত আতচবাজী বিস্ফোৰণ কৰিবলৈ আৰম্ভ কৰে আৰু বিষুৰ দিনত ইয়াৰ সামৰণি পৰে বহুত আতচবাজী। মানুহে নতুন কাপোৰ (কোটি) পিন্ধে আৰু সাধ্যা নামৰ ভোজ খায়। কানীতমত বয়োজ্যেষ্ঠসকলে ল’ৰা-ছোৱালীক অলপ পকেটৰ ধন দিয়ে।
## ব্যুৎপত্তি আৰু উৎপত্তি
সংস্কৃত বিষুৱৰ পৰা বিষৰ আক্ষৰিক অৰ্থ হৈছে 'সমান', আৰু ইয়াৰ অৰ্থ আছিল অতীতত বসন্ত বিষুৱ উদযাপন। বসন্ত বিষুৱ অৱশ্যে বিষুৱ দিনৰ ২৪ দিন আগতে অৰ্থাৎ ২১ মাৰ্চ/মীনাম ৭ তাৰিখে বিষুৱ ৰাশিৰ প্ৰিচেচনৰ বাবে হয়।
## ধৰ্মীয় তাৎপৰ্য
বিষু জ্যোতিষ বৰ্ষৰ প্ৰথম দিন। বিষ্ণু আৰু তেওঁৰ কৃষ্ণ অৱতাৰক বিষৰ দিনা পূজা কৰা হয়, কিয়নো এই দেৱতাক সময়ৰ দেৱতা হিচাপে গণ্য কৰা হয়। বিশ্বাস কৰা হয় যে আজিৰ দিনটোতে কৃষ্ণই অসুৰ-ৰজা নৰকাসুৰক বধ কৰিছিল; এই কাৰণে এই উপলক্ষে কৃষ্ণ মূৰ্তিক পূজা কৰা হয়।

বৰ্তমানৰ বিষুব বছৰ ০১-০১-৫১২৪ বিষুববৰ্ষম (কলিযুগৰ সৈতে একে বছৰ, ১৫ এপ্ৰিল, ২০২২ চনৰ হিচাপত)। কেৰেলাত বিষুৱ উদযাপন কৰা বুলি লিপিবদ্ধ কৰা হৈছে ৮৪৪ খ্ৰীষ্টাব্দৰ পৰা স্থনু ৰৱীৰ ৰাজত্বকালৰ পৰা, যেতিয়া পুৰণি কেলেণ্ডাৰৰ ঠাইত এবছৰত ১৩ মাহ নতুন যুগৰ কেলেণ্ডাৰ (কোল্লা বছৰম) আৰম্ভ কৰা হৈছিল।
## অভ্যাস
### বিশুক্কনি

মালয়ালম শব্দ "কানি"ৰ আক্ষৰিক অৰ্থ হৈছে "যিটো প্ৰথমে দেখা যায়", গতিকে "বিশুক্কনি"ৰ অৰ্থ হৈছে "যিটো প্ৰথমে বিষুত দেখা যায়"। পৰম্পৰাগত বিশ্বাস যে মানুহে যি অনুভৱ কৰে তাৰেই এটা ফলন, নতুন বছৰটো ভাল হ’ব যদিহে কোনোবাই বিষুৱত শুভ আনন্দময় বস্তুবোৰক প্ৰথম বস্তু হিচাপে চায়। সেয়েহে মালয়ালীয়ে শুভ বস্তুৰ চেটিং, সাধাৰণতে ট্ৰে, প্ৰস্তুত কৰাৰ আগৰ দিনটো কটায়। এই চেটিংটোৱেই তেওঁলোকে বিষু দিনত সাৰ পালে প্ৰথমে দেখা পায়।
### বিষু সাধ্যা

সাধ্যা (ভোজ) কেৰালাৰ সকলো উৎসৱৰ এটা প্ৰধান অংশ, বিষ কাঞ্জী, থোৰন আৰু বিষু কট্টা নামৰ বিশেষ খাদ্যও তৈয়াৰ কৰা হয়। চাউল, নাৰিকল আৰু মছলা আদিৰে কাঞ্জী তৈয়াৰ কৰা হয়। বিষু কটা হৈছে সদ্য চপোৱা ধানৰ গুড়ি আৰু তামোলৰ গাখীৰৰ পৰা প্ৰস্তুত কৰা এক সুস্বাদু খাদ্য আৰু গুড়ৰ সৈতে পৰিবেশন কৰা হয়। চাইড ডিচ থোৰানৰ বাবেও বাধ্যতামূলক উপাদান আছে। ভিছুৰ আন গুৰুত্বপূৰ্ণ সুস্বাদু খাদ্যসমূহৰ ভিতৰত ভেপ্পাম্পূৰাছম (নিমৰ তিতা প্ৰস্তুতি) আৰু মাম্পাঝাপুলিচেৰী (টেঙা বা পকা আমৰ চূপ) আনকি বেউ বেলা নামৰ মন্দিৰৰ প্ৰসাদতো মিঠা গুৰ, তিতা নিম আৰু অন্যান্য সোৱাদৰ মিশ্ৰণ অন্তৰ্ভুক্ত কৰা হয়।
## তথ্যসূত্ৰ

শ্ৰেণী:উৎসৱ
ললিতা লাজমী

**ললিতা লাজমী** (ইংৰাজী: Lalita Lajmi; ১৭ অক্টোবৰ ১৯৩২ – ১৩ ফেব্ৰুৱাৰী ২০২৩) এগৰাকী ভাৰতীয় চিত্ৰশিল্পী। কলাৰ সৈতে জড়িত পৰিয়ালত জন্মগ্ৰহণ কৰা স্ব-শিক্ষিত শিল্পী, সৰুতে শাস্ত্ৰীয় নৃত্যৰ প্ৰতি তেওঁৰ অতি আকৰ্ষণ আছিল। তেওঁ হৈছে হিন্দী চলচ্চিত্ৰ পৰিচালক, প্ৰযোজক, অভিনেতা গুৰু দত্তৰ ভগ্নী। ১৯৯৪ চনত তেওঁ লণ্ডনৰ নেহৰু চেণ্টাৰত ভাৰতীয় উচ্চায়ুক্ত গোপালকৃষ্ণ গান্ধীয়ে আয়োজন কৰা গুৰু দত্ত চলচ্চিত্ৰ মহোৎসৱলৈ আমন্ত্ৰণ লাভ কৰে। ভাতৃ সত্যজিৎ ৰায় আৰু ৰাজ কাপুৰে নিৰ্মাণ কৰা ভাৰতীয় ছবিৰ দ্বাৰাও তেওঁৰ কাম প্ৰভাৱিত হৈছিল।

তেওঁৰ এটা সাক্ষাৎকাৰত ললিতা লাজমীয়ে কয় যে, মধ্যবিত্তীয় পটভূমিৰ হোৱাৰ বাবে তেওঁৰ পৰিয়ালে তেওঁক শাস্ত্ৰীয় নৃত্যৰ শ্ৰেণীত যোগদান কৰাৰ সামৰ্থ্য নাছিল। পৰম্পৰাগত পৰিয়ালৰ আছিল আৰু সেয়েহে শিল্পৰ প্ৰতি আগ্ৰহ গঢ়ি তুলিছিল। কলকাতাৰ ব্যৱসায়িক শিল্পী বি. বি. বেনেগালে তাইৰ বাবে ৰঙৰ বাকচ এটা লৈ আহিছিল। ১৯৬১ চনত তাই গুৰুত্বসহকাৰে চিত্ৰকলা আৰম্ভ কৰিছিল যদিও সেই সময়ত কাকো নিজৰ চিত্ৰকৰ্ম বিক্ৰী কৰিব নোৱাৰিছিল আৰু সেয়েহে আৰ্থিকভাৱে নিজকে স্বাবলম্বী কৰিবলৈ আৰ্ট স্কুলত শিক্ষকতা কৰিবলগীয়া হৈছিল। শিক্ষকতা কৰাৰ সময়ত তাই বিশেষভাৱে সক্ষম আৰু অসুবিধাগ্ৰস্ত শিশুৰ সৈতে কাম কৰিছিল। তাইৰ প্ৰথম ছবিখন মাত্ৰ ৫০ টকাত বিক্ৰী হৈছিল। ১০০ টকা জাৰ্মান শিল্প সংগ্ৰাহক ড° হাইনজমোডকে দিছিল। তেওঁ তাইৰ কৰ্মৰাজি লৈছিল আৰু বিনিময়ত তাইক জাৰ্মান শিল্পীৰ কৰ্ম বা কিছুমান কিতাপ দিছিল।

লাজমীয়ে কয় যে ১৯৭০ চনৰ শেষৰ ফালে তেওঁৰ কামৰ কোনো বিশেষ দিশ নাছিল। তাৰ পিছত তাই বিকশিত হ’বলৈ ধৰিলে আৰু এচিং, অইল আৰু জলৰঙী কৰিবলৈ আৰম্ভ কৰিলে। ১৯৯০ চনৰ তেওঁৰ কাম যিয়ে পুৰুষ আৰু মহিলাৰ মাজত বিদ্যমান লুকাই থকা উত্তেজনা দেখুৱাইছে, তেওঁলোকে তেওঁলোকে লোৱা বিভিন্ন ভূমিকাক ধৰি ৰাখিছে। কিন্তু তেওঁৰ মহিলাসকল নম্ৰ নাছিল বৰঞ্চ আত্মবিশ্বাসী আৰু আক্ৰমণাত্মক আছিল। আনকি তেওঁৰ চিত্ৰত কালী আৰু দুৰ্গাৰ প্ৰতিচ্ছবিও ব্যৱহাৰ কৰিছিল। তেওঁৰ আটাইতকৈ ঘনিষ্ঠ প্ৰেৰণা আছিল তেওঁ অংকন কৰা "দ্য ফেমিলি ছিৰিজ" নামৰ এখন ধাৰাবাহিক আৰু এই কামটো কেম'ল্ডত প্ৰদৰ্শিত হৈছিল।

## ব্যক্তিগত জীৱন
ললিতা লাজমীৰ পিতৃ-মাতৃ প্ৰথমে কাৰৱাৰত বসতি স্থাপন কৰিছিল যদিও বাংগালুৰুলৈ স্থানান্তৰিত হৈছিল। লাজমীৰ পিতৃ কবি আৰু মাতৃ বহুভাষিক লেখিকা আছিল। তেওঁ ডাঙৰ-দীঘল হৈছিল ভৱনীপুৰত। তেওঁৰ ককাক বি. বি. বেনেগালে তেওঁক সৰুতে চিত্ৰকলাৰ সৈতে পৰিচয় কৰাই দিছিল যেতিয়া তেওঁ তেওঁৰ বাবে ৰঙৰ বাকচ এটা আনি তেওঁৰ কাম প্ৰতিযোগিতা এখনলৈ পঠিয়াইছিল; পিছলৈ তেওঁ প্ৰথম পুৰস্কাৰ লাভ কৰে। ১৯৬০ চনত তেওঁৰ চিত্ৰকলাৰ হেঁপাহ দ্ৰুতগতিত বিকশিত হৈছিল, সেই সময়তে তেওঁ গুৰুত্বসহকাৰে চিত্ৰ অংকন কৰিবলৈ আৰম্ভ কৰিছিল। তেওঁৰ প্ৰথম প্ৰদৰ্শনী আছিল মুম্বাইৰ জেহাংগীৰ আৰ্ট গেলেৰীত গ্ৰুপ প্ৰদৰ্শনী, য'ত ১৯৬১ চনত তেওঁৰ প্ৰথম একক প্ৰদৰ্শনীও অনুষ্ঠিত হয়। লাজমীয়ে দুটা দশকৰো অধিক সময় কেম্পিয়ন স্কুল আৰু কনভেণ্ট অৱ জিছুছ এণ্ড মেৰীত অধ্যাপনা কৰিছিল আৰু পিছলৈ জে জে স্কুল অৱ আৰ্টত নামভৰ্তি কৰি আৰ্ট মাষ্টাৰ সম্পূৰ্ণ কৰিছিল। ললিতা লাজমীৰ ৰচনাসমূহ নেচনেল গেলেৰী অৱ মডাৰ্ণ আৰ্ট আৰু ভাৰতৰ চি এছ এম ভি এছ মিউজিয়াম, আৰু ব্ৰিটিছ মিউজিয়ামত সংগ্ৰহত ৰখা হৈছে।

কেপ্তেইন গোপী লাজমীৰ সৈতে তেওঁৰ বিবাহ হৈছিল। তেওঁৰ এগৰাকী কন্যা সন্তান আছে। তেওঁৰ কন্যা কল্পনা লাজমী আছিল এগৰাকী হিন্দী চলচ্চিত্ৰ পৰিচালক।

২০২৩ চনৰ ১৩ ফেব্ৰুৱাৰীত ৯০ বছৰ বয়সত লাজমীৰ মৃত্যু হয়।

## তথ্য সংগ্ৰহ

শ্ৰেণী:ভাৰতীয় নাৰী
শ্ৰেণী:চিত্ৰশিল্পী
অংকুশ হাজৰা

**অংকুশ হাজৰা** বাংলা চলচ্চিত্ৰ জগতৰ এগৰাকী ভাৰতীয় অভিনেতা, চলচ্চিত্ৰ নিৰ্মাতা, নৃত্যশিল্পী আৰু টেলিভিছন ব্যক্তিত্ব। ২০১০ চনত তেওঁ *কেল্লাফতে* ছবিৰে অভিষেক ঘটায়। ইয়াৰ উপৰিও তেওঁ *খিলাড়ি*, *কানামাছি*, *আমি শুধু চেয়েছি তোমায়*, *ভিলেন*, *বিবাহ অভিযান*, *মেজিক*, আৰু *এফ আই আৰ* আদি ছবিত অভিনয় কৰিছে। ২০২২ চনৰ ১৫ আগষ্টত তেওঁ চলচ্চিত্ৰ প্ৰডাকচন হাউচ অংকুশ হাজৰা মোচন পিকচাৰ্ছ মুকলি কৰে।

## অভিনয় জীৱন
### ২০১০-২০২০
হাজৰাই চলচ্চিত্ৰ পৰিচালক পিজুছ সাহাৰ দৃষ্টি আকৰ্ষণ কৰিছিল যিয়ে তেওঁৰ বেনাৰ-প্ৰিন্স এণ্টাৰটেইনমেণ্ট পি৪ৰ ৰোমাণ্টিক কমেডী ছবি *কেল্লাফতে*ত অভিনয় কৰিছিল। এই ছবিখনো প্ৰযোজনা কৰিছিল সাহাই। নৱাগত ৰূপশ্ৰীৰ বিপৰীতে হাজৰাৰ যোৰ।

পিছলৈ হাজৰাই ৰাজীব বিশ্বাসৰ পৰিচালনাত নিৰ্মিত বাংলা ৰোমাণ্টিক নাটক *ইডিয়ট* অৱ এস্কায় মুভিজত অভিনয় কৰে। তেওঁ নিজৰ বাংলা ছবি *কানামাছি* লৈ উভতি আহিছিল। তেওঁৰ পৰৱৰ্তী ছবি আছিল *কি কৰে তোকে বোলবো*। ২০১৯ চনৰ ২১ জুন তাৰিখে মুক্তি পালে *বিবাহ অভিযান*।

### ২০২১-বৰ্তমান
তেওঁ *মেজিক* ছবিখনৰ বাবে *ইলুজন* আৰু *এণ্টাৰ ভিউ* নামৰ দুখন প্ৰচাৰমূলক চুটি ছবি কৰিছিল। তেওঁৰ ছবিসমূহৰ ভিতৰত আছে ক্ৰাইম থ্ৰিলাৰ ছবি *এফ আই আৰ*। তাৰ পিছত তেওঁ *কিছমিছ* ছবিত অতিথি হিচাপে উপস্থিত হয়। হলি ৰক স্কুল আৰু ইষ্ট ৱেষ্ট মডেল স্কুলৰ পৰা শিক্ষা সমাপ্ত কৰে। হেৰিটেজ একাডেমীৰ পৰা তেওঁ বি.বি.এ. ডিগ্ৰী লাভ কৰে। ২০২০ চনৰ জুলাই মাহৰ এক তথ্য অনুযায়ী, হাজৰা সহযোগী অভিনেত্ৰী ঐন্দ্ৰিলা সেনৰ সৈতে সম্পৰ্কত আছে।

## চলচ্চিত্ৰপঞ্জী
### অভিনেতা হিচাপে

### অতিথিৰ ৰূপত

### দূৰদৰ্শন

### ৱেব ছিৰিজ

### মিউজিক ভিডিঅ'

### বিজ্ঞাপনৰ মিউজিক ভিডিঅ'

## বঁটা আৰু মনোনয়ন

## তথ্য উৎস

## বাহ্যিক সংযোগ
* 

শ্ৰেণী:জীৱিত ব্যক্তি
শ্ৰেণী:বঙালী চলচ্চিত্ৰৰ অভিনেতা
শ্ৰেণী:ভাৰতীয় অভিনেতা
শ্ৰেণী:চলচ্চিত্ৰ প্ৰযোজক
শ্ৰেণী:পশ্চিমবঙ্গৰ ব্যক্তি